Унда Ўзбекистон Республикаси Олий Мажлиси палаталари раҳбарлари, Бош вазир ва унинг ўринбосарлари, Президентнинг Давлат маслаҳатчилари, қатор вазирлик ва идоралар раҳбарлари, шунингдек, видеоселектор орқали Қорақалпоғистон Республикаси Жўқорғи Кенгеси Раиси, вилоятлар ва Тошкент шаҳар ҳокимлари, уларнинг ёшлар ва хотин-қизлар масалалари бўйича ўринбосарлари, жамоат ташкилотлари, ички ишлар органларининг таркибий бўлинмалари мутасаддилари иштирок этди.\nЙиғилишда ички ишлар органлари тизимида олиб борилаётган ишларнинг аҳволи, муаммолар ва келгусидаги вазифалар муҳокама қилинди.\nАҳолининг тинч ва осойишта ҳаёт кечиришини таъминлаш, жиноятчилик ва ҳуқуқбузарликларга қарши курашиш, жамоат тартиби ва хавфсизлигини сақлаш масалалари Президентимиз томонидан олиб борилаётган давлат сиёсатида энг муҳим ва устувор ўрин эгаллайди. Дарҳақиқат, бу масала бугун юртимизда барча ижтимоий-иқтисодий ислоҳотларнинг муваффақиятли амалга оширилиши, мамлакатимизни модернизация қилиш ва янгилашнинг энг асосий шарти ва гаровидир. Шунинг учун ҳам давлатимиз раҳбари томонидан ички ишлар тизимини тубдан ислоҳ қилиш, унинг фаолияти самарадорлигини замонавий босқичга кўтаришдек ғоят мураккаб вазифа доимий равишда кун тартибига қўйиб келинмоқда.\nЎтган қисқа давр мобайнида, айниқса, ҳуқуқбузарликларнинг олдини олиш ва профилактика соҳасида кенг кўламли ишлар амалга оширилди. Ҳуқуқни муҳофаза қилувчи органлар фаолиятида янги иш услублари жорий этилди ва бу соҳада яхлит ҳуқуқий тизим яратилди.\nПрофилактик тадбирлар самарадорлигини ошириш мақсадида жойларда турли бўғиндаги ҳокимлар ва шаҳар ички ишлар бўлимлари раҳбарларининг ёшлар масалалари бўйича ўринбосарлари лавозимлари жорий этилди.\nБу соҳада парламент ва жамоатчилик назорати кучайтирилди. Сенат ва маҳаллий Кенгашларда масъул шахсларнинг ҳисоботларини танқидий муҳокама қилиш, улар фаолиятини баҳолаш бўйича янги тизим яратилди.\nҲуқуқбузарликлар профилактикаси ва жиноятчиликка қарши курашиш ҳамда Вояга етмаганлар ишлари бўйича республика идоралараро комиссиялари ташкил этилди.\nЭнг муҳими, ҳар пайшанба “Ҳуқуқбузарликлар профилактикаси куни” этиб белгиланиб, ҳафтанинг шу кунида амалга оширилиши лозим бўлган тадбирлар қатъий, аниқ ва тизимли равишда ўтказиб келинмоқда.\nНатижада жиноятчилик камаймоқда. Хусусан, жорий йилнинг 7 ойида ўтган йилнинг шу давридагига нисбатан жиноят содир этиш ҳолатлари 4600 тага камайди. Жумладан, қасддан одам ўлдириш 72 тага, қасддан оғир тан жароҳати етказиш 75 тага, босқинчилик 81 тага, безорилик 401 тага камайди.\nЭнг муҳими, вояга етмаган шахслар томонидан жиноят содир этиш 12,8 фоиз, аёллар жиноятчилиги эса 3,84 фоиз камайишига эришилди.\nМаҳаллаларда жиноятчилик ва ҳуқуқбузарликларнинг олдини олиш бўйича жамоатчилик институтлари билан биргаликда олиб борилган кенг қамровли профилактика тадбирлари натижасида 1765 та маҳаллада жиноят содир этилишига йўл қўйилмади.\nСоҳага ахборот-коммуникация технологиялари кенг жорий этилмоқда. Жамоат жойларида ўрнатилган 114 мингдан ортиқ видеокузатув мосламаларидан фойдаланган ҳолда, Тошкент шаҳри, Андижон, Наманган, Фарғона, Қашқадарё ва Тошкент вилоятларида қарийб 10 мингга яқин жиноят фош этилди.\nШу билан бирга, таҳлиллар айрим ҳудудларда ишлар хўжакўрсинга, фақат қоғоз учун бажарилаётганини, бунинг оқибатида вазият ижобий томонга ўзгармаётганини кўрсатмоқда. Ҳамма жойда ҳам профилактик тадбирлар самарадорлиги етарли даражада таъминланаётгани йўқ.\nДавлатимиз раҳбари Ички ишлар вазирлиги раҳбарияти фақат содир этилган жиноятлар ва уларнинг очилиш даражаси ҳақида ахборот бериш билан чекланиб қолаётганини, ҳудудларда ўтказилган профилактик тадбирлар, уларнинг самарадорлигини танқидий таҳлил қилиш, жойларда ички ишлар органлари фаолиятини мунтазам мувофиқлаштириб бориш каби масалаларга жиддий эътибор бермаётганини қайд этди.\nВазирлик тизимида ечимини кутаётган бошқа муаммолар ҳам йўқ эмас.\nПрезидентимиз таъкидлаганидек, айрим ҳудудларда ҳуқуқбузарликлар профилактикаси ва жиноятларни барвақт аниқлаш ишлари қониқарли эмас. Масалан, республикамиз бўйича жиноятчилик кўрсаткичлари камайган, лекин Самарқанд вилоятида ошиб кетган. Бухоро, Навоий, Фарғона вилоятлари ва Қорақалпоғистон Республикасида хотин-қизлар томонидан жиноят содир этиш ҳолатлари кўпайган.\nШу билан бирга, кўп бор таъкидланганига қарамасдан, жойларда профилактика масаласига етарлича эътибор берилмаяпти. Масалан, Самарқанд вилоятида содир этилган 49 қотилликдан 14 таси, Жиззах вилоятида 10 тадан 4 таси, Навоий вилоятида 10 тадан 3 таси, Қашқадарёда 30 тадан 6 тасининг олдини олиш учун тўлиқ имкониятлар мавжуд бўлган — маҳалла фаоллари ва профилактика инспекторлари муайян жиноят эҳтимолидан бохабар бўлса-да, бирор чора кўрмаган.\nБу борада яна бир муҳим масала — ҳуқуқбузарликлар ва жиноятчиликнинг олдини олиш фақат ички ишлар органининг вазифаси деган эскича қарашдан воз кечилмагани билан боғлиқдир. Хусусан, содир этилган оғир жиноятларнинг ҳар бешинчисига оилавий турмуш муносабатлари сабаб бўлган. Ваҳолонки, маҳаллалар, хотин-қизлар қўмиталари оилавий келишмовчиликларни ўрганиб, ўз вақтида бартараф этиши мумкин эди, деди давлатимиз раҳбари.\nШу муносабат билан “Маҳалла” хайрия жамоат фонди, “Нуроний” жамғармаси, Хотин-қизлар қўмитаси, Ёшлар иттифоқи раҳбарларига тегишли хулоса чиқариб, ҳамкорликда оилавий низолар, қўшнилар ўртасидаги келишмовчиликлар ва шу каби бошқа можароларнинг туб сабабларини аниқлаш, уларнинг ечимини топиш, томонларни яраштириш юзасидан зарур чоралар кўриш вазифаси топширилди.\nЙиғилишда таъкидланганидек, жазони ижро этиш муассасаларидан озод қилинган шахслар билан профилактик тадбирлар ўтказиш, маъмурий назорат юритиш ҳам муҳим аҳамият касб этади. Лекин бу борадаги ишларда ҳам айрим оқсоқликлар кўзга ташланмоқда. Мамлакат бўйича 12 мингга яқин маъмурий назорат ўрнатилиши мумкин бўлган шахслардан 6377 нафарига бундай чора кўрилмаган. Ҳолбуки, мана шундай чора уларнинг эртага яна жиноятчилик ва ҳуқуқбузарлик йўлига кириб кетмаслигига кафолат бўлиб хизмат қилади. Ҳар бир судланган шахсни ижтимоий қўллаб-қувватлаш орқали уларнинг давлат ва жамиятга душман эмас, дўст бўлишини таъминлашимиз шарт. Бундай шахсларни ижтимоий ҳаётга мослаштириш, иш -билан таъминлашга алоҳида эътибор бериш керак.\nДавлатимиз раҳбари халқаро терроризм, диний экстремизм, жамиятда, айниқса, ёшлар ўртасида ёт ғоялар тарқалиши каби хавф-хатар ва таҳдидлар мутасадди идоралар томонидан ўз вақтида уларнинг олдини олиш ва чек қўйишга доир кескин чора-тадбирлар кўришни талаб этаётганини таъкидлади.\nЖойларда кўплаб чора-тадбирлар, дастурлар қабул қилинган, бироқ уларнинг салмоқли қисмининг ижроси қоғозда қолиб кетмоқда.\nУзоқ муддат хорижда бўлиб келган шахслар билан иш олиб боришга алоҳида эътибор қаратишимиз зарур. 2017 йилда 67 мингдан ортиқ юртдошимиз чет элдан қайтиб келгани аниқланган. Жойлардаги раҳбарлар ўз вақтида бундай шахслар чет элда иш излаб сарсон бўлишининг олдини олиш мақсадида уларга ҳар томонлама кўмак бериши, ўз уйида, фарзандлари бағрида ҳаёт кечириши учун муносиб шароит яратишда яқиндан ёрдам кўрсатиши лозим эди. Ҳозирги кунда хориждан қайтиб келган кўплаб фуқароларимиз ишга жойлаштирилмагани мутасадди ташкилотлар томонидан бу масалага етарлича аҳамият берил-маётганини кўрсатади.\nДавлатимиз раҳбари вояга етмаганлар ўртасида ножўя ва жиноий хатти-ҳаракатларнинг олдини олиш, уларнинг ҳуқуқ ва эркинликлари, қонуний манфаатлари ҳимоя қилинишини таъминлаш, қонунга ҳурмат, ҳуқуқий маданиятни шакллантириш ишлари суст бажарилаётганини қайд этди.\nБу соҳада ҳали-ҳануз назорат ва ҳуқуқбузарликлар профилактикасини амалга оширувчи органлар фаолияти ягона мақсадга йўналтирилмаган. Бола учун мактабда — мактаб, уйда — ота-она, маҳаллада — фаоллар жавобгар, деган эскича қараш йўқолмаган.\nАксарият ҳудудларда уюшмаган ёшлар билан ишлаш ҳам раҳбарлар назоратидан четда турибди. Қорақалпоғистон Республикаси, Тошкент шаҳри, Жиззах, Наманган, Андижон, Қашқадарё ва Сурхондарё вилоятларида уюшмаган ёшлар томонидан жиноят содир этиш кўрсаткичлари юқорилигича қолмоқда.\nШу муносабат билан Вазирлар Маҳкамаси ва Ички ишлар вазирлигига барча бўғиндаги ҳокимлар ва ички ишлар органлари бошлиқларининг ёшлар масалалари бўйича ўринбосарлари фаолиятини танқидий таҳлил қилиб, тегишли таклифлар киритиш вазифаси топширилди.\nЙиғилишда жиноятларни фош этиш, жиноятчиларни топиш ва ушлаш борасидаги ишлар танқид қилинди. Бугунги кунда 3 минг 186 жиноят фош этилмаган, қидирув эълон қилинган 15 минг 958 жиноятчидан атиги 5 минг 250 нафари ушланган. Уларнинг эркинликда юриб қайтадан жиноятга қўл урмаслигига ҳеч ким кафолат бера олмайди. Шу боис Бош прокуратура, Ички ишлар вазирлиги, Миллий хавфсизлик хизмати, Олий суд тегишли ташкилотлар билан биргаликда бу соҳада ички ишлар органлари томонидан амалга оширилаётган ишларни танқидий таҳлил қилиб, ахборот бериши белгиланди.\nПрезидент Шавкат Мирзиёев қайд этганидек, барча камчиликлар, аввало, ички ишлар органларида кадрлар танлаш, жой-жойига қўйиш, қайта тайёрлаш бўйича ишлар аҳволининг қониқарсизлиги билан боғлиқ. Жорий йилда ички ишлар органлари ходимларига нисбатан 223 та жиноят иши қўзғатилгани, 462 ходим интизомий жазога тортилгани бунинг яққол тасдиғидир.\nШу билан бирга, ички ишлар органлари ходимлари содир этган жиноятларни яшириш, рўйхатга олмаслик ҳолатлари кузатилмоқда. Бу қоғозда жиноят кўрсаткичларини сунъий равишда пасайтиришга, ўз ходимларини ҳимоялашга уринишдан -бошқа нарса эмас.\nСоҳада кадрлар масаласини самарали ҳал қилиш мақсадида давлатимиз раҳбарининг ташаббуси билан Ички ишлар Академиясига ўқишга кириш учун тест синовлари бекор қилиниб, янги тартиб белгиланди. Унга кўра, Ички ишлар вазирлигининг олий таълим муассасаларига номзодларни мақсадли тайёрлайдиган академик лицейлар ташкил этилади. 2020 йилдан бошлаб тингловчилар ўқишга мана шу лицейлар битирувчилари ва ички ишлар органлари ходимлари орасидан суҳбат ва касбий танлов асосида қабул қилинади.\nИш фаолияти самарали бўлиши учун шароит ҳам етарли бўлиши керак, албатта. Шу маънода, ички ишлар органлари ходимлари, биринчи навбатда, профилактика инспекторларига хизмат ва яшаш шароитларини яхшилаш, уларни ўзлари хизмат қилаётган ҳудудда уй-жой билан таъминлаш бўйича кенг кўламли тадбирлар амалга оширилаётгани эътиборга молик. Аммо жойларда бу борадаги топшириқлар ижроси суст кетаяпти.\nДавлатимиз раҳбари тегишли мутасаддиларга бу ишларни фаоллаштириш юзасидан топшириқ ва кўрсатмалар берди.\nҚайд этилганидек, ҳудудларда ички ишлар органлари фаолиятида камчиликлар юзага келиб, узоқ муддат ечилмаётганида маълум маънода туман ва шаҳар прокурорларининг ҳам айби бор. Прокуратуранинг асосий вазифаларидан бири ички ишлар органлари қонунларни қандай ижро этаётганини назорат қилиш, жиноятчиликка қарши курашишда улар билан фаолиятни мувофиқлаштиришдан иборат. Лекин айрим прокуратура ходимлари таниш-билишчилик туфайли бу вазифани виждонан адо этмаяпти. Бир сўз билан айтганда, ички ишлар органлари фаолияти устидан прокурор назорати етарли даражада ўрнатилмаган.\nШу муносабат билан Бош прокуратура раҳбариятига ички ишлар органлари фаолияти устидан самарали прокурор назорати ўрнатиш ва прокурорларнинг шахсий масъулиятини оширишни таъминлаш вазифаси топширилди.\nДавлатимиз раҳбари ички ишлар органлари фаолиятини такомиллаштиришда тизимни ислоҳ қилишга кенг жамоатчиликни жалб қилиш муҳим аҳамиятга эга эканини алоҳида таъкидлади.\nИчки ишлар органларини ислоҳ қилиш жараёнида Олий Мажлис Сенати янада фаоллик билан ишлаши зарур. Йиғилишда кўтарилган камчиликлар Сенат бу соҳадаги ишларни янги босқичга кўтариши лозимлигини кўрсатмоқда.\nТуман ва шаҳар ички ишлар органлари раҳбарларининг ўринбосарларига ҳудудларни ўзаро тақсимлаб олган ҳолда фаолият кўрсатиш вазифаси топширилган. Лекин жойларда тақсимлаш кўр-кўрона амалга оширилган.\nСенат бу соҳадаги ишлар самарасини ошириш, ички ишлар тизимини энг намунали соҳага айлантириш бўйича тегишли вазирликлар билан зарур чора-тадбирларни амалга ошириши лозим. Хусусан, ички ишлар вазири ва унинг ўринбосарлари ҳисоботини тинглаш ва тегишли қарорлар қабул қилишга янада жиддий ёндашиш зарур. Қуйи бўғинда эса жойлардаги ички ишлар органлари раҳбарлари маҳаллий халқ депутатлари Кенгашларига ҳисобот беришини янада самарали ташкил этишга кўмаклашиш керак.\nДавлатимиз раҳбари одамлар ўзини қийнаётган муаммоларни ҳал қилиш учун тўла ишонч билан, авваламбор, ички ишлар идораларига, профилактика инспекторларига мурожаат қилишига, ҳар бир ходимда ўз ҳимоячисини кўришига эришиш зарурлигини таъкидлади. Шундагина ички ишлар органлари халқ ўртасида муносиб обрў-эътибор қозонади.\nЙиғилишда Ички ишлар вазирлиги ва Бош прокуратура мутасаддиларининг ҳисоботлари тингланди.\nСўзга чиққанлар Ички ишлар вазирлиги ва унинг ҳудудий бўлинмалари муҳокамадан ўзига тегишли хулоса чиқариб олиб, йиғилишда кўтарилган ва соҳадаги мавжуд бошқа камчиликларни бартараф этиш йўлида астойдил ҳаракат қилишини таъкидладилар.\nМазкур рукндаги бошқа мақолалар: « Мудофаа вазирлигида учрашув\tЎзбекистон Республикаси Олий Мажлиси Сенати кенгашининг мажлиси тўғрисида ахборот »


PORTAL: “Мирзиёев ўғлимни топишга ёрдам берсин”\n22 апрел 2018, Тошкент вақти: 05:47\nШвейцарияда яшовчи асли ўзбекистонлик Башорат Эшова президент Мирзиёевнинг виртуал қабулхонасига мурожаат қилиб, “қамоқхонада ўлди” дейилган ўғлининг тириклигига ишонишини айтиб, уни топишга кўмак истаган ҳамда ўзини “қора рўйхат”дан чиқаришни сўраган.\nПрезидент порталига мурожаат қилган Башорат Эшова 14 йилдан буён ўғлини излайди. У “қамоқда ўлди” дейилган ўғли Улуғбек Эшовнинг тириклигига ишонишини айтиб, бу борада президентдан кўмак сўрайди. Эшованинг айтишича, 1975 йилда туғилган ўғли Улуғбек Эшов 1993 йили ўғирлик устида қўлга тушиб, 10 йилга қамалган ва 1999 йили амнистия боис авф этилган:\n- Мен ўғлимни қилган жиноятидан тонган эмасман. Ўғлим ҳам бўйнига олган. 10 йилга қамалган эди. Кейин 1999 йили президент Каримов 9 май муносабати билан амнистия эълон қилди. Мен ҳужжатларни йиғиб, президент аппаратига бориб, кечирим сўраб, ариза ёздим. Бир ойдан кейин “Ўғлингиз амнистияга илингани борасида ички ишлар вазирлиги маълум қилади” деган жавоб олдим, дейди Башора Эшова.\nУнинг айтишича, ўша йили ўғли қамоқдан чиқмаган, аксинча, у “қамоқхонада қотиллик қилган”ликда айбланиб, ўлим жазосига ҳукм қилинган:\n- Ўғлим билан охирги марта Тоштурмада кўришдик. Кейин 2003 йили ўғлим ўлгани борасида қора хат олдим. Ўғлимнинг мурдасини беришмади. Улар ўғлимни нима сабабдан ўлганини айтмаган. Ички ишлари вазирлигига борганимда, мени Аҳмад Усмонов деган генерал қабул қилди. Генерал Шодиев Абдукарим деганни чақирди, у кириб, “ўғли Тоштурмада, тирик” деган гапни айтди, дейди Эшова.\nЭшованинг айтишича, президент порталидан унинг аризаси ўрганиш учун ички ишлар бўлимига жўнатилгани борасида жавоб олган. Бу жавобдан қониқмаган Башорат Эшова президентдан ўз муаммосига эътибор қаратишни сўрайди:\n- Булар аризаларимни у ёқдан- бу ёққа тепаяпти, сансалор қилиб. Ўрганишни хоҳламаяпти. Шунинг учун мен Мирзиёевга мурожаат қиламан. Қаерда менинг болам, нима бўлган? Менга маълумот берсин. Мени копток қилиб тепмасин булар, дейди Эшова.\n“Мени қора рўйхатдан чиқаринг”\nБашорат Эшованинг сўзларига кўра, президент Мирзиёевнинг виртуал қабулхонасига қилган мурожаатида у ўзини “қора рўйхат”дан чиқаришни ҳам сўраган. Боиси маълум муддат аввал Яккасарой туман ички ишлар бўлими ходимлари унинг “қора рўйхат”га тушгани ҳақида огоҳлантиришган.\n- “Қора рўйхат”дан чиқарса, рухсат берса, мен бориб, опам билан, акамларни зиёрат қилиб келсам дегандим. Лекин ҳеч нарса қилишмади. Шунинг учун жаҳлим чиқди. Телефон қилсангиз, “Мирзиёев қабулхонасига хуш келибсиз” деган жавобни эшитасиз, вой, юрагим ёрилиб кетай деди. Худди Ўзбекистонга етиб боргандай бўлдим. Лекин ҳеч қандай натижа йўқ. Кейин яна Мирзиёевнинг виртуал қабулхонасига ёздим: Мен порталдан жуда кўнглим совиди. Бу ерда ҳам сансалорлик экан деб. Кейин Абдулазиз дегани “Сиз кабилар жонимизга тегиб кетди” деб жавоб берди, дейди Эшова.\nБашорат Эшова президент порталига Тошкентдаги иккита уйи билан боғлиқ муаммолар борасида ҳам мурожаат қилган. Бу ҳақда қуйидаги суҳбатда батафсил тинглайсиз:\nБашорат Эшова ўғли учун курашиб юриб, ҳуқуқ ҳимоячилари сафига қўшилган ва шундан кейин ўзига нисбатан тазйиқлар кучайгач, Ўзбекистонни тарк этиб, Швейцариядан паноҳ топган.


Турк компанияси Ўзбекистонда кўп тармоқли шифохона қуришни режа қилмоқда\nИнвестициялар 6 май 2021 103\nДавлат-хусусий шерикликни ривожлантириш агентлигида Туркиянинг «Ronesans» компанияси вакиллари билан учрашув бўлиб ўтди.\nМулоқотда агентлик директори в.б. Зокир Бозоров, директор ўринбосари Нодир Нуритдинов, бошқарма бошлиғи Барно Нуманова ҳамда агентлик мутахассиси Исломбек Норбобоев иштирок этди. «Ронесанс» компаниясидан эса ҳудудий директори Жем Ўзогус, компаниянинг бизнесни ривожлантириш бўйича директори Жем Ишозен ҳамда компаниянинг Ўзбекистондаги ваколатхонаси раҳбари Мурод Бекчанов қатнашди.\nУчрашувда томонлар давлат-хусусий шериклик шартлари асосида кўп тармоқли шифохона ташкил этиш имкониятларини муҳокама қилдилар. «Ронесанс» вакиллари бу борада Туркия ва Қозоғистонда муваффақиятли амалга оширган лойиҳалари ҳақида тақдимот қилдилар ва шу каби лойиҳаларни Ўзбекистонда ҳам амалга ошириш ташаббусини билдирдилар. Қайд этилганидек, айни кунда компания томонидан Туркияда қурилган 1000 дан зиёд ётоқ жойига эга шифохоналардан бири беморлар учун барча тиббий хизматларни тақдим этмоқда.\nАгентлик раҳбарияти турк томонига қонунчиликка мувофиқ ДХШ лойиҳасини бошлаш усуллари, кейинги жараёнлар тўғрисида маълумот ва тавсиялар берди. Бу борада айни пайтда Ўзбекистонда амалга оширилаётган шу турдаги лойиҳаларнинг ҳолати тўғрисида ҳам маълумот алмашдилар. Агентлик ва турк компанияси лойиҳани амалга оширишда ҳамкорликни давом эттиришга келишиб олдилар.\n# Туркия # Ўзбекистонга инвестиция кирит


Аёлларни хўрлаш, ўзини-ўзи ўлдириш даражасига етказиш оддий ҳолга айланиши оқибатида Ўзбекистонда 2020 йили 15 мингга яқин аёл зўравонликдан жабр кўрган. Бу ҳақда президент Шавкат Мирзиёев аёллар ва қизларнинг муаммоларини ҳал қилиш ва уларни ҳар томонлама қўллаб-қувватлаш масаласига бағишланган видеоселекторда маълум қилди.\nЙиғилишда президент Ўзбекистонда «маҳаллабай» тизимни, ёшлар ва аёллар дафтарлари қандай ишлашини тушунмаган раҳбар энди ишлай олмаслигини маълум қилди.\n«Халқимизнинг қарийб ярмини, яъни 17 миллионга яқин аҳолини хотин-қизлар ташкил этмоқда. Лекин барча аёлларга ҳам жамиятда ўрнини топиши учун муносиб шароит, имконият яратиб бера оляпмиз-ми? Афсуски, йўқ.\nЎтган икки йилда 116 мингга яқин аёллар ўз тадбиркорлик фаолиятини тўхтатган. Қишлоқ жойларида, олис ва чекка ҳудудларда истиқомат қилаётган хотин-қизларга кўрсатилаётган тиббий хизматлар сифати талаб даражасида эмас. Масалан, мамлакатимизда ҳар йили 3,5 мингдан ортиқ аёллар кўкрак бези саратони, 1,5 мингга яқин хотин-қизлар аёлларга хос касалликларидан вафот этмоқда», дея президентнинг сўзларини келтирмоқда Kun.uz мухбири.\nДавлат раҳбари ажримлар сони ҳам юқорилигича қолаётганига тўхталган.\n«Ўтган 2020 йили республикада ажримлар сони 28 мингдан ортган. Қашқадарёда – 2 минг, Хоразмда – 1,1 минг, биргина Ромитан туманида – 110та ажрим қайд этилган. Эр-хотин ўртасидаги доимий жанжал, хиёнат, куч ишлатиш ва миграция ажримларнинг 70 фоизига сабаб бўлмоқда.\nЭнг ачинарлиси, аёлларни хўрлаш, ўзини-ўзи ўлдириш даражасига етказиш ҳамда омма олдида «сазойи» қилиш ҳолатлари оддий ҳолатга айланиб бормоқда. Ўтган йили 15 мингга яқин хотин-қизлар тазйиқ ва зўравонликдан жабр кўрган.\nШу билан бирга, ўтган йилларда 480 мингга яқин хотин-қизлар узоқ муддатга хорижга ишлаш учун кетган бўлиб, ҳозирда уларнинг фарзандларига оид маълумотлар ҳеч қайси идорада мавжуд эмас», дейди давлат раҳбари.


МСК ишонч телефонини ишга туширди » Ўзбекистон янгиликлари – Zamin.uz\n1 ноябрдан бошлаб Ўзбекистон Марказий сайлов комиссиясида кечаю кундуз ишлаб турадиган «ишонч телефони»: 0 371 239-35-62 йўлга қўйилди. Terabayt.uz сайти ёзишича, у Ўзбекистон Президенти сайловига тайёргарлик кўриш, уни ўтказиш чоғида қонун бузилишларининг олдини олиш мақсадида ташкил этилди.\nУзлуксиз ишловчи тармоқ жисмоний ва юридик шахслар мурожаатларини ўз вақтида кўриб чиқиш, улар юзасидан қонунда белгиланган чораларни кўришни ҳам ўз олдига мақсад қилиб қўйган.\nШу билан бирга, у округ, участка сайлов комиссиялари билан доимий алоқа ўрнатишни таъминлашга мўлжалланган.\nТелефон қўнғироғидан ташқари, факс: (0371) 239−42−43 ва электрон почта: ub_saylov@umail.uz орқали ҳам мурожаат қилиш мумкин.\nТеглар: орқали туширди олдини вақтида ташкил билан


Японияда ИД қарши курашувчи махсус бўлинма ташкил этилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Японияда ИД қарши курашувчи махсус бўлинма ташкил этилди\t10:22, 09 декабрь 2015\tЯпонияда фаолияти “Ислом давлати” террорчилик гуруҳига қарши курашишга йўналтирилган махсус хизмат ташкил этилди. Махсус хизмат ИД билан мамлакат ташқарисида ҳам кураш олиб боради.\nЯнги контртеррорчилик бўлинмаси расман сешанба куни иш бошлади. Унинг таркибига ТИВ ҳамда Мудофаа вазирлиги ходимлари, полиция, шунингдек ҳукуматнинг разведка-таҳлилий бошқармаси кирди.\nМахсус хизмат ўта маҳфий: журналистларга 24 нафар ходимни фақат орқасидан суратга олиш рухсат этилди.\nЯпония раҳбарларининг маълум қилишларича, ушбу бўлинма терроризмга қарши кураш ва жамоатчилик хавфсизлигини таъминлаш билан шуғулланувчи илк бўлинма.\nУшбу хизматни ташкил этиш қарори ИД террорчиларининг японияликларни қатл этиш билан ҳамда Японияда G7 саммитида хавфсизликни таъминлаш ҳамда 2020 йилда Токиода Олимпиада ўтказиш билан боғлиқ.


Таянч докторантура ва докторантурани муддатида тугатиб, илмий даражаларда тасдиқланганларни самимий қутлаймиз!\nЯнги Ўзбекистонни барпо этиш йўлида амалга оширилаётган кенг қамровли ислоҳотлар натижалари мамлакатимиз ижтимоий-иқтисодий тараққиётини таъминлашнинг мустаҳкам пойдеворини яратиш имконини берди. «Миллий тикланишдан – миллий юксалиш сари» дастурий ғоя асосида она Ватанимиз тараққиёти ва жаҳондаги нуфузини янада юксалтиришда таълим ва илм-фан соҳаларини сифат жиҳатдан ривожлантириш муҳим ўрин тутади. «Ўз иқтисодиётини мавжуд табиий ресурсларни сарфлаш эвазига эмас, инновацион маҳсулотлар яратиш, ўзлаштириш ва илғор технологияларни ишлаб чиқаришга жорий қилиш орқали ривожлантириш тараққиётнинг асосий омилига айланмоқда» . Олдимизга қўйилган улкан мақсадларимизга эришишда «Биз таълим ва тарбия тизимининг барча бўғинлари фаолиятини бугунги замон талаблари асосида такомиллаштиришни ўзимизнинг биринчи даражали вазифамиз деб биламиз» . Бу борада узлуксиз таълим ва илм-фаннинг таркибий қисми бўлган олий малакали илмий ва илмий-педагог кадрлар аттестацияси тизимини изчил ривожлантириш, унинг сифати ва натижадорлигини ошириб бориш алоҳида аҳамият касб этади.\n“АЁЛИ ЭЪЗОЗЛАНГАН ЮРТ ҚУДРАТЛИ БЎЛАДИ”\nЯнги Ўзбекистонни баро этиш жараёнида хотин-қизларнинг ижтимоий-сиёсий фаоллигини ошириш, саломатлигини муҳофаза қилиш, интилиш ва ташаббусларини қўллаб-қувватлаш, уларга муносиб меҳнат ва яшаш шароитларини яратишга алоҳида эътибор қаратилмоқда. Зеро, юртбошимиз таъкидлаганидек, “Аёли эъзозланган юрт қудратли бўлади”. Бу юртнинг аёллари доим эъзоздадирлар.\nМамлакатимизда аёлга бўлган муносабат ўз тарихий илдизларига эга. Аждодларимиз доимо аёлларни қадрлашга, уларга нисбатан ҳурмат ва иззатда бўлишга даъват этишган. Миллий тафаккур ҳар бир халқда кўп асрлар мобайнида шаклланади, унинг энг муҳим компонентларидан бири эса аёлларнинг оила ва жамиятдаги роли, ёш авлодни тарбиялаш масалалари ҳисобланади. Хусусан, ХХ аср бошларида миллий маърифатпарварларимиз хотин-қизларнинг ўқимишли, илмли, маданиятли, ўз жамияти учун зарур ва фойдали инсонлар бўлиб етишишларига ўз муносабатларини билдирганлар. Абдулла Авлоний: “Қизлар билим олишга ҳаммадан кўпроқ интилишлари лозим, зеро, бу билимлар билан улар келажак авлодни тарбиялайдилар”, - деб ёзган эди. Дарҳақиқат, бу масалани ҳал этмасдан тараққиётни тасаввур этиш қийин. Зеро, ривожланган жамиятларда маданиятлилик даражаси хотин-қизларга бўлган муносабат ва улар учун яратилган имкониятларга қараб белгиланади. Бу эса миллий анъаналарга ва шу билан бирга умумбашарий қадриятларга асосланган бўлмоғи даркор.\nНавбатдаги онлайн Раёсат мажлиси\nЎзбекистон Республикаси Вазирлар Маҳкамаси ҳузуридаги Олий аттестация комиссиясининг навбатдаги Раёсат мажлиси ҳам онлайн шаклда бўлиб ўтди.\nУнда Раёсат аъзолари, масъул ходимлар, тегишли эксперт кенгашлари раислари иштирок этдилар.\nМажлис кун тартибига тегишли масалалар муҳокама қилинди.\nРаёсат мажлиси қарорига кўра, талабгорларнинг 64 нафари фан доктори, 221 нафари фалсафа доктори илмий даражаларида, 35 нафари профессор, 104 нафари доцент ва 22 нафари катта илмий ходим унвонларида тасдиқланди. Шунингдек, 4 нафар талабгорнинг илмий даража олганлиги тўғрисидаги дипломи нострификация қилинди.\nИнфографика: Бугун Ўзбекистонда 230 ҳолатда коронавирус касаллиги аниқланди.\nШавкат Мирзиёев раислигида хизмат кўрсатиш ва ички туризм соҳаларини ривожлантириш масалалари бўйича видеоселектор йиғилиши ўтказилди\nЙиғилишда соҳа салоҳиятидан тўла фойдаланилмаётгани таъкидланди. Жойларда маиший ускуналарни таъмирлаш устахоналари, кимёвий тозалаш, компьютер дизайнерлиги, бухгалтерия, реклама, пуллик тиббий хизмат каби тадбиркорлик субъектлари камлиги кўрсатиб ўтилди.\n– “сариқ” ҳудудларда:\n✔Шу билан бирга 2020 йил 1 июндан бошлаб қуйидаги фаолият турларига ҳам рухсат берилмоқда:\n-реклама ва маркетинг фаолияти;\n“сариқ” ҳудудларда “қизил” ҳудудларга қўшимча равишда:\nКейинги икки ҳафта давомида чет элдан кириб келганларнинг аксариятида коронавирус аниқланган\nБу ҳақда бугунги видео-селектор йиғилишида Шавкат Мирзиёев маълум қилди:


Хотинини ваҳшийларча ўлдирган эр 17 йилга озодликдан маҳрум этилди - zarnews.uz\nХотинини ваҳшийларча ўлдирган эр 17 йилга озодликдан маҳрум этилди\nФарида ошхонада салкам 10 йилдан буён официант бўлиб ишларди. Шу ошхонага тез-тез келиб турадиган Элдор буни ўрганди. У билан гаплашди ва турмуш қуришганди. Табиийки, хотинининг иши тўйдан кейин Элдорни ғашини келтира бошлади. У аёлини пойлайдиган, ҳуда-беҳуда рашк қиладиган бўлиб қолганди.\nЎша куни тонгда эр-хотин эртага ҳовлиларида пиширилажак сумалак ҳақида маслаҳатлашди. Яхши кайфият билан ширин орзулар қилишди. Фарида ишга бориб келадиган, Элдор сумалак учун қозон ва ўчоқ топиб, ҳовлига ўрнатадиган бўлди.\nМуқаддам 4 маротаба судланган, икки бор узоқ муддатга озодликдан маҳрум қилиниб жазо ўтаган Элдорнинг феъли айниди. Асло бир ишга қўл ургиси келмасдан, хотини ишлаётган ошхонага борди. Хотинини эркакларга хизмат қилиб юрганидан ғазаби қайнади. Шу ернинг ўзида жанжал кўтарди.\n- Ака, эрим ошхонада тўполон қиляпти. Бориб уни алдаб уйга олиб боринг, мен ҳисоб-китобимни қилиб ортинглардан етаман. Юринг, ака, илтимос, шундай қилмасангиз бўлмайди.\nҲар қанча зарур юмушлари бўлса ҳам синглисининг оҳ-зоридан ўтолмаган Ғайратбек синглиси билан ошхонага етди. Бу вақтда кун асрга бориб қолганди. Бир зумда хотинининг йўқолиб қолганидан аламзада Элдор важоҳат билан ошхонада ўтирарди.\n- Қаёққа йўқолдинг, кимнинг олдига бориб келяпсан?! - Хотинини кўриб ўшқирди у.\n- Акамни айтиб келдим, сизни кутяптилар.\nҒайратбек куёви билан гаплашиб ташқарига чиқди. Кафега ўтиб пиво ичишди. Салгина ҳовридан тушгандай бўлган куёвни уйига бошлади.\n- Ишламаса ишламас, мен ҳам сиз тараф, фақат бугун ҳисобини қилиб берсин. Эртадан чиқмайди ишга. Юринг биз уйга бориб турамиз...\n- Ортимдан пойлаб боргунча шуни қилсангиз бўларди-ю...\n- Ғазабланманг, Элдорбек, мен ҳам шу ерда қоламан, эрталаб эрта турсак улгурамиз, яхшиси эртароқ дам олинглар.\nЭр-хотиннинг жанжали ичкарида ҳам тўхтамади. Кишини ваҳимага солувчи тўс-тўполондан қўшни хонада ётган қайини ҳам кўз юма олмасди. Синглисининг додлаши, аёвсиз калтакланаётганлигини қулоқлари унга англатиб турарди. “Ёрдам беринг!!!”.\nБу гап уни хонада қолишига йўл қўймади. Хонадан учиб чиқди ва синглисининг ётоғида пайдо бўлди. Аҳволдан ўзини йўқотиб қичқирди - “Нима қилиб қўйдинг?!”.\nҒофир шошганча, қўшни девордан қичқириб “Тез ёрдам” чақиришларини айтди-ю ортига чопди. У етиб келганда Элдор синглисининг сочидан ушлаб бўғзига пичоқ тираб турарди.\n- Йўқ! Ундай қилма, илтимос! Пичоқни ташла! Ташлаа!!!\nАммо бундай фожиалар юз беришига, бошингдан мусибат ёғилишига бир сония кифоя. Ҳозир ҳам шундай бўлди. Ака етиб келолмади.\nЭр пичоқни ташламади, аксинча ўз аёлининг бўғзидан тортиб юборди...\nШифокорлар келишганда Фариданинг жони узилиб бўлганди.\nСуд тиббий илмий-амалий маркази эксперт хулосасидан: ...марҳума Ф.Эшжонованинг ўлими бўйин олди юзаси чуқур кесилган. Бўйин териси, тери ости мушаклари, тери ости веналари ва ички веналари, уйқу артерияси адашган нервлари кесилган жароҳатларидан, ўткир массив қон кетиши ва қон йўқотиш натижасида келиб чиққан. Бундан ташқари, кўкрак қафаси чап олд юзаси ва кўкрак қафаси орқа юзаси кўкрак қафасига тешиб кирган жароҳатлар ўнг ўпка юқори бўлагини санчилган-кесилган жароҳати, ўнг кўкрак орқа ўнг елка соҳаси санчилган кесилган, ўнг қўл кафти ва чап қўл 2-бармоғи кесилган жароҳатлардан иборат бўлиб, жароҳат санчувчи кесувчи пичоқ тиғ қисми таъсирида етказилган бўлиши мумкин. Дастлаб чап кўкрак соҳасига, у қочишга уринган пайтда юрганида ёки югурганида ўнг кўкрак орқа юзаси ва ўнг елка соҳасига, охирида бўйин соҳасидаги жароҳатлар етказилган. Чап кўкрак, ўнг кўкрак орқа юзасидаги жароҳатлар, ўнг елка соҳасидаги жароҳатлар вақтида мустақил ҳаракат қилган бўлиши, бўйин соҳасидаги жароҳатдан сўнг қисқа вақт ичида ўлим юз берган...”.\nКўриниб турибдики, аёлнинг бир неча жойига шафқасизларча пичоқ уриб таскин топмаган эр сўзсиз ўлимга олиб келувчи чорани қўллайди. Тизгинсиз, асоссиз рашк бир оилани шу тарзда мағлуб этди.\nБир ёшгина аёл бевақт оламдан кўз юмди. Жиноят ишлари бўйича Наманган вилояти суди судьяси Д.Ахмадалиева раислигида кўрилган суд мажлиси якунига кўра, ноқобил эр Ўзбекистон Республикаси Жиноят кодексининг 97-моддаси 2-қисми “ж”банди билан 17 йилга озодликдан маҳрум қилинди.\nЎзбекистон Республикаси Олий суди катта консультанти.\n21 ёшли йигит бир одамни белкурак билан уриб, ўлдириб қўйди\nҚайнсингил янгасини ўлдирди, камига 9 ойлик жиянини ҳам пичоқлади\n18 ёшли қизни пичоқлаб, каналга ташлаб юборган ёш йигитлар ушланди


Илҳом Мўминжонов: Суперлигада кучсиз жамоанинг ўзи йўқ\n27 май, 2018, 08:50\nХабарингиз бор кеча Пепси Суперлиганинг 13-туридан ўрин олган “Навбаҳор” ҳамда АГМК жамоалари ўртасидаги баҳс бўлиб ўтди.\nУчрашувдан сўнг ўтказилган матбуот анжуманида “Навбаҳор” бош мураббийи Илҳом Мўминжонов ҳам иштирок этди ва ўзининг ўйин ҳақидаги фикрларини билдириб ўтди.\n“Муҳим учрашувда ғалаба қозондик. Футболчиларимизга ўзларини кўрсатишгани учун каттакон раҳмат айтаман. Ушбу ғалабани унутган ҳолда ишлашда ва изланишда давом этамиз. Олдин ҳам айтиб ўтганимдек, тактикани рақибга қараб танлаймиз. Мураббийлар штаби ва футболчилар билан рақиб ўйин услубини ўрганиб чиққандик. Шундан келиб чиққан ҳолда ўйинимизни ташкил этдик. Балки “Қўқон-1912” жамоасига қарши баҳсда бошқача тактикада тўп сурармиз. Бир сўз билан айтганда танлаган тактикамиз ўз самарасини берди. Учрашув давомида гол уриш учун бир қатор имкониятларга эга бўлсакда, битта вазиятни голга айлантира олдик холос. Бугунги учрашувда айрим футболчиларимиз жароҳат туфайли, Мирзоҳид Ғофуров эса сариқ карточкалари сони тўрттага етганлиги сабабли майдонга туша олишмади. Ишонч билдирилган футболчиларимиз ўзларини кўрсатишди ва чиройли ғалабага эришдик. Бу футбол. Аслини олганда жорий йилги мавсумда Суперлигада кучсиз жамоанинг ўзи йўқ. Бунга ўзинглар ҳам гувоҳ бўлмоқдасизлар. Мисол учун “Қизилқум” жамоаси олдинги турда “Локомотив” майдонида дуранг ўйнаб бугун Қўқонда ғалаба қозонди. Бир сўз билан айтганда қандай натижа қайд этилишини олдиндан айтиб бўлмайди. Агарда рақиб дарвозаси олдида юзага келтирилган вазиятларнинг барчасидан фойдалана олганимизда йирик ҳисоб қайд этилиши мумкин эди. Машғулотлар чоғида имкониятлардан фойдаланиш борасидаги камчиликларимиз устида ишлаймиз. Қандай ҳолат бўлишидан қатъий назар таблодаги 1:0 ҳисоби бизни қониқтирди”, - дейди Мўминжонов.


Ўзбекистон ЭКСПО — 2017 да газда ҳаракатланувчи янги авлод автобусларини намойиш этди - Carzone.Uz\nЎзбекистон ЭКСПО — 2017 да газда ҳаракатланувчи янги авлод автобусларини намойиш этди\nЎзбекистон-Германия қўшма корхонаси ҳисобланган JV MAN Auto-Uzbekistan ЭКСПО — 2017 кўргазмасида газда ҳаракатланувчи янги авлод автобусларини намойиш қилди. Экологик транспорт Бутунжаҳон кўргазмаси доирасида Остона шаҳри кўчаларида ҳаракатланмоқда. Бу ҳақда Daryo.uz хабар бермоқда.\nЭкологик транспортда воситаси ёқилғи сарфи дизел йўқилғиси билан ҳаракатланадиган автобусдан кўра 40 фоизга камроқ. Швейцарияда лойиҳалаштирилган енгил алюминий кузов автобус самарадорлигининг яна бир кўрсаткичи бўлиб, йўл қопламасига тушадиган оғирликни камайтиради ва унинг хизмат қилиш муддатини узайтиради. Автобусга 90 тагача йўловчи чиқиши мумкин. Қишда олтита иситгич унинг салонини иситади.\nБугунги кунда JV MAN Auto-Uzbekistan’нинг ишлаб чиқариш қуввати йилига 3 мингтани ташкил қилади. Автобуслар Озарбайжон, Қозоғистон, Қирғизистон, Туркманистон, Россия, Грузия, Афғонистон ва Кенияга экспорт қилинмоқда. ЭКСПО — 2017 халқаро кўргазма бошқармасига Ўзбекистон томонидан етказиб берилган газда ҳаракатланувчи тўртта автобус Қозоғистон пойтахти меҳмонларига хизмат кўрсатмоқда.


“Ультиматум”: С. Ёқубова даллолликка ўтди « O'zbekiston ERK Demokratik Partiyasi\n“Ультиматум”: С. Ёқубова даллолликка ўтди\n03 March 2017 - 8:00\n“УЛЬТИМАТУМ”: С.ЁҚУБОВА ДАЛЛОЛЛИККА ЎТДИ\nЗап қизиқ ва ажиб замонда яшаяпмиз-да. Қаранг, ҳаммасини ўзлари “тахлашади”. Олдиндан махсус режага асосан сценарий ишлаб чиқилади. Шу асосда ўзлари йўналтиришиб, ўзлари уюштиришади. Алалоқибат, яна ўзлари “биз уни “тупикка” олиб бориб қўйдик, энди у тавбасига таянганми-йўқми ёки ўз фикри-мақсади, позициясидан чекинганми, қайтганми-йўқми?” дея ўртага воситачи-ю йўриқчи-йўлгирларни ҳам тиқиштира бошлашади. Менинг юқорига ёзган шикоят-билдиришномам катта шов-шувга айланиб, бутун миллий телерадиокомпанияда гап-сўзлар авжига чиқа бошлади. А.Ходжаевнинг номига менинг устимдан ёзилган ариза асосида факт бўйича қўзғатилган жиноят иши фонида ўртада даллол пайдо бўлиб қолди. У ҳам узоқдан эмас, балки жуда ҳам яқингинадан чиқди. У ўзимизнинг компанияда маълуму-машҳур бўлган кимсан “Ўзбекистон” телерадиоканали директорининг радио бўйича ўша вақтдаги ўринбосари Султонпошша Ёқубова эди.\nБу хоним мени ўзининг хонасига чақириб, “Шу раиснинг устидан ёзиб бекор қилибсиз-да, келинг, яхшиси, “шу ёзганларимнинг барчаси ёлғон , уни билиб-билмай шошиб-пишиб ёзиб қўйдим” мазмунидаги бир энликкина тушунтириш хатини қисқача қилиб ёзиб беринг. Буёғи ҳаммаси яхши бўлади”, – деб қолди. Унинг айтишича, мен “ёзганларимнинг ҳаммаси сароб” дея ёзма равишда гўёки тилимдан тилхат каби битиб, билдиришномадаги нафақат ўзим, балки бутун жамоа, ҳатто миллат маънавияти, эртасига хавф-соя соладиган фактлардан кўз юмиб, ўз эътиқодим, позициямдан воз кечишим керак эмиш. Боз устига охирида раис жанобларидан кечирим сўрашни ҳам унутиб қўймаслигим керак экан. Ана холос?! Ҳам муттаҳамлик, ҳам пешгирликни кўринг!\nАгар қаршимда турган шу аёл ҳақиқатдан ҳам С. Ёқубова бўлса, мени ўз ёзганларимдан воз кечтиришга уринишнинг ҳеч қанақа фойдаси йўқлигини жуда яхши тушуниши керак эди. Сабаби, ўз сўзидан қайтмас, қолаверса, Ходжаевга ўхшаган муттаҳамларга бош эгишдан кўра ўлимни афзал биладиган даражада қайсар ва ғурурли инсон эканимни бошқалар билмаса ҳам, С. Ёқубова яхши биларди.\nЧунки, у менга радиодаги бевосита раҳбар сифатида раиснинг топшириғи билан авваллари ҳам кўп маротаба мени ўз позициямдан қайтаришга, яъни кўп қатори индамай тилимни тишлаб юришга, мавжуд муаммолар ҳақида гапирмасликка, ҳақ-ҳуқуқимни талаб қилмасликка кўп бор ундаган ва ўз йўриғига сола олмаган эди. Ёки курсисидан айрилмаслик учун раис жанобларига қуллуқ қилаверганидан унинг шунчалик боши айланиб, гангиб қолдимикин, деган хаёлга ҳам бордим рости.\n-“Опа сиз шу гапларни менга айтаяпсизми? Нималар деб сўйлаётганингиз ва мендан нималарни талаб қилаётганингизнинг фарқига бораяпсизми ишқилиб?” – дедим ажабсиниб.\n-“Нима қилай, мендан шуни сўрадилар, талаб қилдилар”, – деган гап унинг оғзидан “лоп” этиб чиқиб кетди.\nШундан сўнг мен ҳам “Ана энди унда ўша раис мени қабул қилсин, зимдан ўйин қилмасдан мен билан юзма-юз гаплашсин, яъни мажлисда қилган ваъдасига вафосини намойиш этсин” деган гапни маҳкам ушлаб туриб олдим. Агар у мени қабул қилмайдиган бўлса, мен юқорироқ жойга боришимни қатъий қилиб айтдим. Лекин у барибир “Нарзулло, менинг бояги айтган гапимни қилганингизда яхши бўларди”, – деди. Мен эса: “мутлақо бундай бўлиши мумкин эмас!” – дея қатъий таъкидладим.\nШунга қарамай у барибир ўзига тегишли йўналиш-йўриқ бўйича берилган топшириқни қойилмақом этиб бажаришга жон-жаҳди билан тиришарди. Аммо, бунинг уддасидан чиқа олмаслигига кўзи етдими, ишқилиб, раиснинг қабулига нимага, қандай масала бўйича кирмоқчи эканлигимни ўсмоқчилаб сўрай бошлади. Мен унга ўша Президентга ёзилган билдиришномада ўз аксини топмаган бошқа бир айтадиган ва талаб қиладиган гапларим борлигини тушунтирдим. Буни тушунгандай бўлди-ю, аммо раиснинг қабул масаласи бўйича тўғри бориб ЎзМТРКнинг юристи Муҳайё Қалқоновага учрашишимни маслаҳат берди.\nМен тўппа-тўғри юристнинг хонасига кириб бордим. Ҳақиқатдан ҳам раиснинг қабулига кириш учун шу хонимчанинг қабулхонасига кириб чиқиш керак экан. Эшикни очиб киришим билан ҳуқуқшунос типирчилаб қолди. Негаки, у мен ёзган билдиришнома ва унга бириктирилган иловани президент аппаратидан олиб келтириб, ундаги ҳар бир факт бўйича “саволнома”ларни тайёрлаб, уни катта бир папка қилиб тўплаб ўтирган экан. Қалқонова гап нимада эканлигини англагач, энсалари қотиб кетган ҳолида кибру ҳаво билан оддий бир қоғозга исми-шарифимни ёзиб қўйди ва қайси куни соат нечада келишимни ҳам айтди.\nВоқеанинг қизиқ нуқтаси энди бошланаяпти. Азиз ўқувчи! Шу жойда бир нарсага эътибор қилишингизни илтимос қиламан: Жиноий иш 168 – модда фирибгарлик бўйича ҳеч бир тарафга эмас, фақат факт бўйича қўзғатилгани ҳолда менга очиқдан-очиқ ультиматум қўйилаяпти. Яъниким, А.Ходжаевнинг бутун бир саккиз йил мобайнидаги кирдикор-у қаллобликларини фош этувчи президентга ёзган хатимдан тонишим кераклиги мендан талаб қилинаяпти. Яна нима эмиш. Бу ҳақда тушунтириш хати шаклида ёзиб беришим керакмиш. Шунда ҳаммаси яхши томонга ўзгарармиш. Бу билан шундай демоқчики, агар худди шу каби мазмундаги хатни ёзиб берадиган бўлсам, жиноий ишни тўхтатиш чоралари кўрилиши ёки унинг умуман тинчитилиши мумкин экан. Менга шуни уқтириб қўйишмоқчи. Бу ЎзМТРК раҳабарининг навбатдаги ўзига хос ва ўзига мос найранги эканлигига шубҳа йўқ.\n-“Тушингни сувга айтибсан”…\nТўғри, мен ёзган хат бўйича президент аппаратига А.Ходжаев ҳамда унинг режим ва хавфсизлик бўйича ўринбосари Б. Ўтановни ҳам чақиришганлиги ва бу нарса у ерда жиддий муҳокама қилинганлиги ҳақидаги узуқ-юлуқ гаплар тарқалгандай бўлди, гўё.\nЛекин, ахир, пихини ёрган раиснинг ўзи ўша президент девонидаги миллий хавфсизлик кенгаши котибининг ўринбосари бўлиб ишлаган. Хат кимнинг қўлига бориб тушиши ва уни қандай қилиб тинчитишнинг ҳиди-ю ҳадисини обдон олволганлардан бири ҳам ўзи бўлади-ку.\nАгар шундай бўлмаганда эди, унда менинг президент номига ёзган билдиришномамнинг асл нусхаси қандай қилиб ЎзМТРК юристи М.Қалқонованинг қўлига тушиб қолади?… Янада ажабланарлиси, ушбу билдиришнома – хатнинг президент аппаратига етиб борганлигини тасдиқлайдиган бирон бир ҳужжат ҳали менгача етиб келмаган эди. Ваҳоланки, мен ушбу номани “уведомление”, яъни унинг етиб борганлигини тасдиқлайдиган ҳужжатни талаб қилувчи буюртма билан юборгандим. Шундай бўлишига қарамасдан ҳали ушбу хат тегишли манзилига етиб борганлигини тасдиқловчи ҳужжат менга етиб келмасдан уларнинг қўлида менинг ёзганларимнинг асл нусхаси турибди. Бу жудаям ажабтовур ҳангомаларнинг бошланиши эди. Бошқа бир жиҳатдан ЎзМТРК раиси ва юристи бошлиқ гуруҳ айнан шу хат бўйича мени тергашга ўтганлиги ва бу билан менга очиқдан-очиқ босим ўтказишга уринишаётганлиги ҳаммасидан ҳам ошиб тушди. Мен уларга ушбу номадаги масала бўйича уни ўрганиш ва текшириш учун ваколатли органдан келган ходимлар иштирокидагина мен билан гаплашишликлари мумкинлигини тушунтирдим. Улар бундан ҳеч ҳам ҳижолат бўлмасдан “биз сиз билан бу юзасидан ўзаро шунчаки суҳбатлашиб олаяпмиз” деган важни келтиришди. Эсингизда бўлса, бу борада олдинги дастлабки мақолаларимизнинг бирида ҳам бироз кенгроқ тўхталгандик.\nЁзилган ва девонга жўнатилган билдиришнома 22 саҳифадан иборат бўлсада, унинг овозаси бутун компанияни тутди. Унинг ҳажми тўрт баробарга оширилиб айтилаётганлиги, гап-сўзлар чувалашиб, оғиздан-оғизга, тилдан-тилга ўтиб менгача етиб келди. Худди шу аснодаги ғала-ғовурлар кундан-кунга кучайиб, борган сари бошланиб кетган жараёнга қизиқиб бораётганларнинг сафи янада кенгайиб бораётганди. Айниқса, мен билан бу масала юзасидан ўз фикр-мулоҳазалари билан ўртоқлашадиганлар сони кўпайиб қолди. Айни дамда бир томондан ҳийлакор Ходжаев ҳам жим қараб турмади. Ўзининг энг содиқ кадрларини менинг кабинетимга йўллайдиган бўлиб қолди. ЎзМТРК компьтер маркази-устахонасига бир ой олдин ҳам буюртма бериб чақириб олиш мушкул бўлган усталар кунда -кунора келиб менинг компьютерим билан жиддий шуғуллана бошлашди. Энди улар чақирилмаса ҳам серқатнов бўлиб қолишди. Кабинетдаги компьютерга кучли антивирус ва яна алламбалолар қўйиш мақсадида соатлаб банд бўлиб туришаверадиган бўлишди. Бир эмас, бир неча киши қаторма-қатор бўлиб, тизилишиб қуюқ салом-алик билан кириб келишади. Негадир уларнинг сермулозаматлиги кундан-кунга ошиб борарди.\nКомпютер деб аталмиш бу матоҳдан фақат эшиттириш матнини теришда фойдаланамиз, холос. Интернет деган нарсанинг-ку ўзи йўқ эди. У фақат “махсус-омадли” киши-ходимларгагина муҳайё қилинган. Шундай бўлса-да, нимага бу “меҳмон”лар айнан алғов-далғов, хавотирли вазият ҳукм сурган бир пайтда бу қадар серсалом-у серқатнов бўлиб қолганлиги билан бир қизиқиб кўрдим.\nБир куни телевиденияда ишлайдиган бир укахонимиз ҳам шу шов-шувлардан хабардор бўлиб радиога келган экан. Мени ажаблантираётган ҳодисалар – кутилмаган меҳмонлар хусусида унга сўз очдим. “Э, ака, улардан эҳтиёт бўлинг, бу усталар компьютерингизда ҳар куни нималарни ёзаётганингиз ва ундан нима-қандай мақсадда фойдаланаяпсиз, худди шу нарсаларни ўрганиш ҳамда бу ҳақдаги маълумотларни флешкага олиш учун келиб кетишади” деб қолди. “Мен содда эса уларнинг бундай ташрифларидан сермулозаматидан хурсанд бўлиб юрибман”, -дедим. У сўзида давом этаркан: “Бу компьютер усталари ҳар кунги эрталабки “пятиминутка”да керакли топшириқни олишиб, “ов”га чиқишади. Айни вақтда сиз уларнинг шундай нишонларидан бирига айлангансиз. Шунинг учун иложи борича уларнинг ёнидан жилмасликка ҳаракат қилинг. Хонангизга ҳаттоки, бошқа бир ускунларларни ўрнатиб кетаётган бўлса ҳам ажаб эмас. Сабаби, бундан аввал ҳам улар телевиденияда кўпгина ходимларнинг хонасига киришиб, роса “ҳунар”ларини кўрсатишган”, – дея мени қаттиқ огоҳлантирди.\nБундан ташқари, компаниядаги адолатсизликлардан бўғилиб юрган бошқа кўплаб ҳамкасблар ҳам ўз муносабатлари, мулоҳазалари – дардлари билан ўртоқлашадиган бўлдилар. Лекин ҳаммаси ҳам бу раҳбар ўта маккор эканлигидан мени воқиф этишарди. Шу боис жуда ҳушёр бўлишга чақиришарди.\nАна шундай кунларнинг бирида таниқли ижодкор-ёзувчи акаларимиздан бири келиб қолди. (Хавфсизлик нуқтаи-назаридан у кишининг исми-шарифини келтирмадим). Гап сўзидан у кишига ҳам менинг билдиришномам ҳақидаги хабарлар тафсилотлари билан бирга етиб борганлиги маълум бўлди. Бу инсон юқорироқ доираларга яқин бўлганлиги, қолаверса, раиснинг атрофидаги баъзи кишилар билан қалин дўст бўлганлиги учун ҳам кўп нарсалардан хабардор. Ўйлаганимдай бўлиб чиқди: У гапни айнан Ходжаевдан бошлаб, унинг ҳар қанақанги наҳангни ҳам ортда қолдириб кетадиганлар хилидан эканлигини таъкидлади. Далил сифатида унинг кўрсатган “каромат”ларини бирма-бир санаб берди.\nБу акамиз МТРК раҳбарининг ҳаром пулларни ҳаром ишларга йўналтиришдаги ҳунарларидан тортиб, бу маблағларга нафақат мамлакатнинг ўзидан ўнлаб қасрлар қад кўтараётгани, балки хориждан бир неча виллалар ҳам сотиб олинганлиги билан боғлиқ жиҳатларга алоҳида тўхталди. Бунча бойликларнинг қандай йўллар билан топилаётганлиги ҳақидаги маълумотлар ҳар қандай кишини ҳайрон-у лол қолдиради. Ҳозир агар бу ҳақда тўхталамиз дейдиган бўлсак, бу ҳақдаги маълумотлар бир-икки йирикроқ мақолага ҳам жой бўлиши амри маҳол. Яхшиси, бу ҳақда кейинроқ, бемалолроқ ҳамда кенгроқ гапирилгани маъқул. Аммо бу ижодкор акамиз ҳам менга: “Унча-мунча одамнинг ҳадди сиғмайдиган ишга қўл урибсиз. Агар истасангиз ушбу маълумотлар асосида иккимиз биргаликда яна битта хат ёзайлик. Бу фактларни тасдиқлаб имзо чекадиган бошқа одамлар, ҳатто раиснинг энг яқин одамларидан бири ҳам бор, у ҳам имзо чекишга тайёр”, – деб қолди. Мен бунга рози бўлмадим.\nЧунки мен ҳаётимда бирон марта бировнинг маслаҳати ёки буюртмаси билан гуруҳбозлик қилиб кимнингдир устидан ҳеч вақт ариза ёзмаганман. Буни у кишига тушунтирдим. Пичоқ суякка бориб етганидан кейингина шахсан ўзимнинг ташаббусим билан ЎзМТРКдаги аҳвол ва менга нисбатан қилинган адолатсизликлар ҳақида президентга ёзишга мажбур бўлганлигимни айтдим. Шунда ҳам бу одам “аризабоз” экан, дея ўйламасинлар деган андиша билан битикларимга “Шикоят” хати эмас, балки “Билдиришнома” деб сарлаҳа қўйганлигимни ва қолверса адолат борлигига ишониб шу ишга қўл урганлигимни англатдим. Ёзувчи акахонимиз мени тўғри тушундилар ва нима бўлганда ҳам ўзимни эҳтиёт қилишимни маслаҳат бердилар.\nШунингдек, бир куни ана шу воқеалар силсиласида телевиденияда ишлайдиган бир опахон менга қўнғироқ қилиб қолди. Телефонимни радиода ишлайдиган ҳамкасбларимизнинг биридан олганлигини айтди. Ўзини таништирар экан, қачон бўш вақтим бўлишини сўради. Менга учрашиб, гаплашадиган гапи борлигига ишора берди. “Иложи бўлса эртага бораман” деди. (Хавфсизлиги боис бу опанинг ҳам исми-шарифини келтирмадим, ҳозирча…) Эртасига келиб мен билан сўрашиб-саломлашиб оларкан, бирданига опанинг кўзига ёш келди. “Нима гап, тинчликми? Нима бўлди опа?” – деб сўрадим.\nУ менга юзланаркан, “Сизни раиснинг устидан ёзганлигингизни ва шундан сўнг у, яъни Ходжаевнинг анча талвасага тушиб қолганлигини эшитиб, мен ҳам дардларимни айтай дея ёнингизга келгандим. Кунларнинг бирида йўлакдан кетаётганимда орқа бўйнимга қаттиқ жисм билан шунақанги зарб берилдики, сўнгра нима бўлганлигини ўзим ҳам билмайман. Ҳушимдан кетиб қолган эканман. Шундан сўнг беш–ўн кун даволанишимга тўғри келди. Мана ишонмасангиз деб орқа бўйнига келиб тушган зарбдан чуқурча пайдо бўлиб қолганлигини кўрсатди. Тўғриси, мен бундай ҳолатдан жуда ҳам ҳайратда ва ташвишда эдим. Чунки, иккимизни айни пайтнинг ўзида (яъни опа билан ўзаро суҳбатлашиб турган чоғимизда) ҳам шундай ёнгинамизда яна икки киши яққол кузатиб турганлигини сезиш қийин эмасди. Опани ушбу ҳолатдан дарҳол огоҳлантирдим ва иккимиз сал нарироққа ўтиб, суҳбатни давом эттиришга мажбур бўлдик. Бу изтиробларга тўла суҳбат узундан-узоқ бўлганлиги учун унинг тафсилотларига кейинроқ батафсилроқ тўхталамиз. Қизиғи, айнан ўша куни мен билан суҳбатлашиб, ортга қайтаётган опага яна ҳужум қилишибди… Бу ҳақда анча кейин билдим. Сабаби, ўшандан кейин опа билан боғлиқ бошқа бир фожиа содир бўлганлиги боис анча вақт у киши билан кўришиш насиб этмаганди. Бу борада ҳам кейинроқ…\nЭнг қизиқ жараён: “ультиматум”ни илгари сураётган, “талабнома”ни қўяётган опахон – “Ўзбекистон” телерадиоканали директорининг ўринбосари Султонпошша Ёқубованинг ўзига берилган топшириқни бажара олмаётгани, аниқроғи, менга сўзини ўтказа олмаётганлигидан хуноби ошиб, кунда-кун ора қон босими кўтарилиб борарди. Нима қилишини билмасдан ўзини ўтга ҳам чўққа ҳам ураётганлиги яққол сезилиб турарди…


Ёнғин хавфсизлиги хизмати: Ўз ҳаётинг – ўз қўлингда! – Kar24.uz\nЁнғин хавфсизлиги хизмати: Ўз ҳаётинг – ўз қўлингда!\nЁнғин хавфсизлигини таъминлаш ва содир бўлган ёнғинларни тезкор бартараф этишда Ёнғин хавфсизлиги хизмати ходимларининг рўли катта. Содир бўлган ёнғинларни тез ва зарарсиз бартараф этиш учун ёнғин хавфсизлиги хизмати ходимлари куну тун шай ҳолатда хизмат олиб бораяпти. Ходимлар ўзларини хавфга қўйиб бўлса ҳам фуқароларнинг ҳаётини қутқариб қолишга доимо тайёр.\nЁнғинлар сони ўтган йилга нисбатан 2019-йилнинг шу кунигача 31,81 % га камайганлигини ва ёнғин натижасида фуқароларнинг тан жароҳатини олиш холатлари содир бўлмаганлигини куришимиз мумкин.\nЁнғинларнинг олдини олиш мақсадида олиб борилаётган тарғибот-ташвиқот ишларига қарамасдан республикамизда ёнғинларнинг содир бўлиш ҳолатлари учрамоқта.\nСодир бўлган ёнғинларнинг келиб чиқишига эътибор қаратадиган бўлсак, асосан аҳоли яшаш жойларида носоз электр ва газ плиталаридан фойдаланиш, ёки оловга эҳтиётсиз муносабатда бўлиш оқибатида ёнғинларнинг содир бўлаётганини кўриш мумкин. Ёнғинларнинг кўпчилиги, аниқроғи 88,7 фоизи асосан аҳоли яшаш жойларига тўғри келмоқда. Масалан,\nЖорий 2019 йилнинг 2 феврал куни Элликқаъла тумани Сарабий ОФЙ Сув қалъаси аҳоли пункти 139 уйда яшовчи 1964 йил туғилган фуқаро Б.С уйининг 20 кв.м том бостирмаси ёнғиндан ёниб зарарланди. Ёнғиндан 145кв.м майдони сақлаб қолинди.\n9 феврал куни Нукус шаҳри «Қоскол-2» МФЙда яшовчи 1964 йил туғилган фуқаро О.Ж уйининг 15кв.м том бостирмаси ёнган. Ёнғиндан 80кв.м майдони сақлаб қолинди.\n10 феврал санасида Чимбой тумани «Кызыл-озек» ОФЙда яшовчи 1986 йил туғилган фуқаро Д.Гнинг яшаш уйининг оловга эхтиётсизлик оқибатидан 25кв.м том бостирмаси ёниб зарарланган.\n10 феврал санасида Элликқалъа тумани «Килчинак» ОФЙ Пахтачи МФЙда яшовчи 1963 йил туғилган фуқаро К.Бнинг иситиш печи мўрисининг носозлигидан хаммомининг 9кв.м том бостирмаси ёнган. Ёнғиндан 343кв.м майдони сақлаб қолинган.\n17 февралда Беруний тумани Навоий ОФЙ, Лолазор аҳоли манзилида яшовчи 1993 йил туғилган фуқаро Г.Тнинг турар жойининг оловга эхтиётсизлик оқибатида 20 кв.м том бостирмаси ёниб зарарланган.\nБундай кўнгилсиз ҳодисаларнинг олдини олиш ва келажакда содир бўлмаслиги учун фуқароларимизнинг ёнғин хавфсизлиги қоидаларига амал қилиши аҳамиятга эга масала ҳисобланади. Шунинг учун халқимиз бекорга ёнғин хавфсизлиги—ҳаёт хавфсизлиги деб айтмаган. Сизлардан ёнгин хавфсизлиги коидаларига амал килишингизни сўраб коламан.\nҚР ИИВ ЁХБ катта муҳандиси,\nPrevious Кичик эътиборсизлик- катта талофатлар сабабчиси\nNext Янги «вирус» тарқалди! “Антивирус“ингиз борми?


Маст ҳайдовчи бомдод намозига кетаётган йўловчининг умрига зомин бўлди | Azon.uz - Ахборот-таҳлилий портал\nМаст ҳайдовчи бомдод намозига кетаётган йўловчининг умрига зомин бўлди\n1028 14:40 29.09.2021\nЖорий йилнинг 21 сентябр куни тонгги соат 04:00 атрофида Тошкент вилояти Ўрта Чирчиқ тумани ҳудудидан ўтган автомобил йўлининг бешинчи километрида Пискент йўналишидан Нурафшон шаҳри томон ҳаракатланиб кетаётган номаълум автомобил ҳайдовчиси йўлни кесиб ўтаётган 1981 йилда туғилган пиёдани уриб юборди. Бу ҳақда ЙҲХББ ахборот хизмати хабар беради.\nПиёда ушбу йўл-транспорт ҳодисасида олган жароҳатлари натижасида воқеа жойида вафот этган. Ҳалокат юз берган ҳудуд атрофида олиб борилган суриштирув ишлари натижасида мазкур йўл-транспорт ҳодисасига сабаб бўлган автомобил аниқланган. Мазкур ВАЗ-2106 русумли транспорт воситаси Пискент туманида яшовчи 1995 йилда туғилган фуқарога тегишли эканлиги маълум бўлган.\nГумондор қўлга олингач, воқеа тафсилотлари ўрганилиб, ҳолат қандай содир бўлгани аниқланди. Маълум бўлишича, ҳайдовчи ўша кеча тонггача улфатлари билан маишат қилган. Шеригини уйига элтиб қўйиб, ўз манзили томон кетаётганида бомдод намозини жамоат билан адо этиш мақсадида масжид томон отланган йўловчини уриб юборган.\nҲайдовчининг айтишича, машинани бошқариб кетаётган вақтида телефонга чалғиб, одам уриб юборганини ҳам сезмаган.\n«Бироз масофадан сўнг машинанинг олд ойнасига дарз кетганини кўриб, ортга қайтдим. Қарама-қарши йўлдан келиб, йўл четларини қарадим. Лекин ҳеч нарса кўринмади. Шу билан уйга қараб кетдим», — деб кўрсатма берган ҳайдовчи.\nГумондор қилган ишидан пушаймон эканини, виждони қийналаётганини таъкидлаган. Бироқ, минг афсуски, бу пушаймонлик марҳумни орамизга қайтармайди.\nҲозирда ҳайдовчига нисбатан Тошкент вилояти Ўрта Чирчиқ тумани ИИБ ҳузуридаги тергов бўлими томонидан қамоққа олиш эҳтиёт чораси кўрилган.\nАввалроқ юртимизда содир этилаётган йўл-транспорт ҳодисаларининг сабаблари бўйича мақола эълон қилган эдик.\nМахсус ИИБ ЙҲХББ\n33 22:05 30.11.2021\n209 21:40 30.11.2021\n252 21:05 30.11.2021\n494 20:05 30.11.2021\n327 19:06 30.11.2021\n178 19:00 30.11.2021


01 июл 2022, Тошкент вақти: 06:20\n2015 йил президент ҳокимиятда қолмасликни ваъда бергани ва сўмнинг қадри 20 фоиздан ортиқроққа тушиб кетгани билан қирғизистонликлар эсида қолди.\nУникал ҳодиса. Президентнинг ҳокимиятда қолмаслик ваъдаси\nЕХҲТ вакиллари 4 октябрь куни Қирғизистонда ўтган парламент сайловини ўзаро рақобат руҳида, барча партияларга тенг имкониятлар берилган шароитда ўтказилди, деб баҳолади. ЕХҲТкузатувчилари қисқа муддатли миссиясининг раҳбари Санчес Амор: “Сайловларни рақобат ва эркин асосда ўтказилиши Марказий Осиёда уникал ҳодиса бўлди” , деб баёнот берди.\nКузатувчилар сайлов жараёнида ҳукумат томонидан босим кўрсатилмагани, сайловнинг барча жараёнлари демократик руҳда ўтганини таъкидлаган ҳолда, партиялар томонидан овозларни сотиб олиш жараёни кузатилгани ҳақида ҳам гапирдилар. Бироқ шу кунгача партиялар томонидан сайловчиларнинг овозларини сотиб олиниши юзасидан на ҳукумат томонидан, на ҳуқуқ-тартибот органлари томонидан текширувлар ўтказилган эмас.\nПарламент сайловида курашган 14 сиёсий партиядан 6 тасигина парламентга кириш учун зарур бўлган 7 фоизли тўсиқдан ўтган.\nМиллий озчилик вакилларидан депутатликка сайланганларнинг кўпчилиги, жумладан, уч ўзбек депутати – Анвар Ортиқов, Илҳом Маннонов ва Нодирбек Каримов президент Алмазбек Атамбаев мансуб бўлган Социал демократлар партиясидан сайланган.\nПрезиденти Алмазбек Атамбаев 24 декабрь куни йил якунларига бағишланган матбуот анжуманида, журналистларга Қирғизистонда тоза ва адолатли сайловларни ўтказиш анъанага айлантирилишини айтди.\nАтамбаевга кўра, Қирғизистоннинг демкоратик тамойилларга асосланган давлатга айланиши учун у 2017 йилда, яъни президентлик ваколатлари тугаганидан сўнг Конституцияга тўла амал қилган ҳолда, номзодини президентликка кўрсатмайди. Атамбаев президентлик ваколатлари якунланганидан сўнг Бош вазир ёки парламент раиси лавозимини эгаллаш нияти йўқлигини ва сиёсатдан кетишини таъкидлади:\n- Атамбаев ҳеч кимни ворисликка тайёрламайди. Президентни халқ сайлайди. Бундан ташқари сайлов ҳалол ўтказилади. Менинг ягона мақсадим: ҳеч ким мамлакатни мана шу йўлдан қайтармасин, мамлакат гуллаб-яшнасин, - деди Алмазбек Атамбаев.\nАҚШ билан муносабатларнинг ёмонлашуви\n2015 йилда Қирғизистон ташқи сиёсатидаги муҳим воқеа АҚШ билан муносабатларнинг ёмонлашуви бўлди.\nАҚШ Давлат департаменти Ўш воқеаларида айбланиб умрбод қамоққа ҳукм қилинган этник ўзбек инсон ҳуқуқлари фаоли Азимжон Асқаровга "Инсон ҳуқуқлари фаоли" мукофотини бергани ортидан Қирғизистон Бош вазири Темир Сариев 21 июль куни АҚШ билан ҳамкорлик битимини бекор қилиш тўғрисидаги қарорни имзолади.\nЎш ўзбек миллий маданий марказида ҳам Азимжон Асқаровга АҚШ мукофтоти берилиши масаласи муҳокама қилинган ва Вашингтоннинг бу қарори кескин қораланган.\nАҚШ Қирғизистонга экстремизмга қарши кураш, иқтисодни ривожлантириш, янги иш ўринлари ташкил этиш, маориф соҳасини мукаммаллаштириш, демократик тараққиёт соҳаларига катта миқдорда молиявий кўмак бериб келинган.\nАйни пайтда Бишкек томонидан стратегик ҳамкор сифатида талқин қилинадиган Россия ҳам Ғарб санкциялари ортидан Қирғизистондаги лойиҳаларини тўхтатишга мажбур бўлди. Россия билан ҳамкорликда қурилиши лозим бўлган Қамбарота-1 ва Юқори Норин ГЭСлари қурилиши музлатиб қўйилди.\nПрезидент Алмазбек Атамбаев 24 декабрда йил якунлари бўйича берган матбуот анжуманида Россия президенти Путинга “Қирғизистон лойиҳаларни давом эттириш учун янги ҳамкор излашини расман билдиргани” ҳақида гапирган.\nТеррорчиликка қарши кураш, Сурияга кетаётган ўзбеклар\nЖорий йилда Қирғизистонда террорчиликка қарши кураш аввалги йилларга қараганда мисли кўрилмаган даражада катта миқёсни ташкил этди.\nТеррорчи, деб аталаётган шахсларга нисбатан энг катта амалиёт Бишкекда 16 июль куни кечқурун ўтказилди. Амалиёт пайтида террорчи гуруҳга мансублиги иддао қилинаётган 6 одам ўлдирилди, 5 киши қўлга олинди. Амалиёт пайтида шаҳар марказида фуқароларга тегишли 5 та уй ёниб кетган.\n12 октябрда Бишкекдаги қамоқдан террорчиликда айбланиб озодликдан маҳрум қилинган 9 маҳбус қочиб, 5 нафари қўлга тушган. Қочиб яширинган тўрт маҳбус қўлга олиш жараёнида милиция ходимлари томонидан отиб ўлдирилган.\n17 октябрь куни Бишкек атрофидаги қишлоқлардан бирида террорчиликда гумонланган 5 кишилик гуруҳ қўлга олинди.\n11 декабрга ўтар кечаси Бишкекда йўқ қилинган икки шахс Чуй вилояти ва пойтахт Бишкекда террор хуружи уюштирмоқчи бўлгани ҳақида Қирғизистон Миллий хавфсизлик давлат қўмитаси маълум қилди.\n24 декабрь куни Қирғизистоннинг Жалолобод вилоятида ўтказилган махсус амалиёт чоғида Ўзбекистон ва Қирғизистон фуқароларидан иборат олти кишидан иборат диний-экстремистик гуруҳ қўлга олингани хабар қилинди.\nРасмийлар Қирғизистонда аксилтеррор амалиётларининг аввалги бир неча йилларга нисбатан кўпайганини Суриянинг таъсири ўлароқ баҳоламоқда. Қирғизистон Миллий хавфсизлик давлат қўмитаси расмийси Рахат Сулайманов 2015 йил январида 3 йилда Қирғизистонда 7 террорчилик гуруҳи тузилгани ва гуруҳ аъзоларининг барчаси Суриядаги жангларда иштирок этгани ҳақида маълумотлар мавжудлигини айтган эди.\nҚирғизистонликларнинг Сурияга кетишини олдини олиш масалалари билан ҳам шуғулланаётган Ўш ўзбек миллий маркази раиси Абдурашид Хўжаев Озодлик радиоси мухбирига бу борада қуйидагиларни айтган:\n- Кўп бекор қолган, ўзини ўзи англаб олмаган ёш йигитларимиз Сурияга кетиб қолаяпти. Бу миллатимизнинг энг ёмон муаммоларидан бири. Бугунги кунда расмий маълумотлар бўйича 458 нафар одам Қирғизистондан Сурияга кетган бўлса бунинг 92 фоизи ўзбек, 6 фоизи уйғур, 1 фоизи қирғиз, 1 фоизи бошқа миллатлар, деб статистика берилаяпти.\nДавлат Хавфсизлик қўмитаси билан бирга ўрганиб чиқдик. 60 фоизи ишсизликдан Сурияга кетган. Ўзига тўқ оилалардан кетганлар 10 фоиз. Кетганда ҳам оиласи билан кетганлар бор экан. Яна қарздорлар кетган. 15-16 фоиз одам қарздан қочиб кетган экан, - дейди Абдурашид Хўжаев.\nҚирғизистонда террор ва экстремизмга қарши кураш доирасида қўлга олинганлар орасида 37 ёшли таниқли имом Рашодхон Камолов ҳам бор. У 9 февраль куни “экстремизмга даъват қилганлик”, “халифалик тузишга ҳаракат қилганлик”да айбланиб, ҳибсга олинган. Ўш вилоят суди Рашодхон Камоловни 24 ноябрь куни 10 йиллик қамоқ жазосига ҳукм қилган эди. Рашодхон Камолов ўзининг қамалишини сиёсий буюртма сифатида баҳолаган.\n- Бу ерда, кўриб турганингиздек, қамалишимдан учинчи кучлар манфаатдор бўлаяпти. Бизни мусулмонлар билан давлат ўртасида ҳеч қандай низо йўқ. Учинчи кучлар радикал кучларни пайдо қилиш, ёшларни ҳукуматга қарши қўйиш учун шундай қилмоқда. Айрим ҳукумат вакиллари ҳам бундан манфаатдор. Улар ўзининг шахсий бойлигини, ўз мартабасини сақлаш ёки ўзини кимларгадир яхши кўрсатиш учун шу ишни қилаяпти. Биз ҳеч қандай радикал фикрда эмас эдик. Лекин, минг афсуски, бугунги кунда бўлаётган бу ҳолатлар сиёсий бюртмага ўхшаб турибди, - деди Рашодхон Камолов.\nЕврОсиё иқтисодий иттифоқи ҳозирча умидларни оқлагани йўқ\nИқтисодий соҳада ривожланиш бўлишини умид қилган Қирғизистон ҳукумати 2015 йилнинг 10 майида Москва етакчилигидаги ЕврОсиё иқтисодий иттифоқига қўшилди. Россия, Беларус, Қозоғистон ва Арманистон аъзо бўлган мазкур иттифоққа қўшилиш юзасидан музокаралар 2011 йилда бошланганди.\nМазкур иттифоққа қўшилиш масаласи Қирғизистонда катта баҳс-мунозараларга ва хатто жамиятнинг иккига – қаршилар ва розилар қатламига бўлиниб кетишига ҳам сабаб бўлди.\nҚаршилар иттифоққа қўшилиш Қирғизистоннинг ҳали оёққа туриб улгурмаган иқтисодиётини янада вайрон қилади, деган нуқтаи назарда бўлсалар, розилар иттифоқ мамлакат келажаги ва иқтисоди учун зарур деган фикрни билдирдилар.\nҚирғизистон иттифоққа қўшилиши ортидан эллик минга яқин қирғизистонлик муҳожир Россиянинг “қора рўйхат”идан чиқарилгани хабар қилинган. Маълумотларга қараганда, Россияда турли қонунларни бузгани учун 77 минг қирғизистонлик “қора рўйхат”га киритилган эди. Иттифоққа аъзо давлатларда Қирғизистонлик муҳожирлар ҳеч қандай тўсиқларсиз ўзларининг мутахасисликлари бўйича ишлай олади.\nЕврОсиё иқтисодий иттифоқидан ҳозирча олинган ягона иқтисодий манфаат мана шу бўлди. Иттифоққа қўшилиш ортидан ҳукумат ваъда қилганидай Қозоғистон ва Россияга экспорт кўпаймади, аксинча, Қирғизистон Хитой молларини минтақага реэкспорт қилувчи давлат мақомидан ажраб қолаётир.\nБожхона тарифларининг кўпайтирилгани ортидан эса Қирғизистонда ривожланган тикувчилик саноати ҳам инқирозга учраётгани кузатилади. Қирғизистонда ишлаб чиқарилган кийим кечаклар Туркия маҳсулотларидан қолишмайдиган даражада сифатга эгалиги ва арзонлиги билан Россия ҳамда Қозоғистонда харидоргир эди.\nАйрим мутахасислар Қирғизистонда сўм бир йил ичида 20 фоиздан кўпроққа қадрсизланганини ҳам ЕврОсиё иқтисодий иттифоқидаги инқироз билан боғламоқда.


Америкада 'Обаманинг уруши' китобидан парчалар нашр этилди - BBC O'zbek\nАмерикада 'Обаманинг уруши' китобидан парчалар нашр этилди\nАҚШда нашрга тайёрланган "Обаманинг уруши" китобида ёзилишича, Америка президентининг Афғонистон бўйича махсус элчиси Ричард Холбрук бу мамлакат учун ишлаб чиқилган стратегия иш беришига ишонмайди.\nКитоб муаллифи Боб Вудворд бўлиб, у 1970-йилларда АҚШ президенти Ричард Николсон истеъфосига сабаб бўлган "Уотергейт" масаласи бўйича изланиш олиб борган кекса журналистдир.\nNew York Times рўзномаси Боб Вудворднинг янги китобидан парчалар эълон қилган.\n"Обаманинг уруши" китобига кўра, АҚШ маъмуриятида Афғонистонга мўлжалланган стратегия юзасидан қаттиқ келишмовчиликлар юзага келган.\nБоб Вудворднинг ёзишича, Америкадаги айрим юқори лавозимдаги мулозимлар Президент Обаманинг Афғонистонга қўшимча 30 минг аскар юбориш ва 2011 йил ёзидан АҚШ қўшинларини Афғонистондан олиб чиқиб кетиш режасини маъқуллашмайди.\nКитобда Президент Обаманинг Афғонистон ва Покистон бўйича махсус элчиси Ривард Холбрукнинг Афғонистонга мўлжалланган АҚШ стратегияси "ишламайди" деган сўзлари келтирилган.\nАфғонистонга оид стратегия масаласида Обама маъмуриятида зиддиятларнинг бўлгани ҳамда мазкур стратегияни бир шаклга келтириш мушкул ва оғриқли жараён бўлгани сир эмас, дейди Би-би-си мухбири Ник Чайлдс.\nАлалоқибат, тортишувлар ва ҳисоботларга қарамасдан, АҚШ Президенти Барак Обама ўтган йил декабрида олган қароридан чекинмади ва ўзи танлаган йўлдан борди.\nЯқинда чоп этилиши кутилаётган китобда стратегия борасида Обама ҳукуматидаги ички келишмовчилик ва тортишувлар аввал хабар берилганидан ҳам кучлироқ бўлганини очиб ташланади.\nУнда афтидан Президент Обама ва юқори ҳарбий қўмондонлар ҳамда ҳарбийлар ичида шубҳа қилинганидан ҳам кўпроқ бўлиниш ва келишмовчиликлар бор эди, деган ғоя илгари сурилган.\n"Обаманинг уруши" китобига кўра, жаноб Обама Афғонистондан чиқиб кетиш қарорини фақатгина маҳаллий сиёсий сабаблар билан боғлаган.\nЯъни, қўшинлар чиқиб кетганидан кейин Афғонистонда қандай аҳвол юзага келишидан ҳам кўра кўпроқ жаноб Обамани ўз партияси аъзоларининг дастаги кўпроқ ўйлантирган.\nЯнги китобга кўра, Афғонистон Президенти Ҳомид Карзай восвос касалига чалинган.\nАмерика жосуслик хизмати Афғонистонда уч юз минг афғондан иборат махфий армияга эга, деб ҳам қайд этилади "Обаманинг уруши" китобида.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Николь Кидман: «Йўқ» дейишдан аввал 20 сония тин олинг»\t10:55, 11 январь\tШу йил элликка кирадиган Николь Кидман кино оламида орзу қилиш мумкин бўлган барча нарсага эришди. Актрисанинг бошқа «юлдуз» лардан фарқи шундаки, у нафақат миллионлаб томошабинлар меҳрини қозониши аниқ бўлган лойиҳаларда, балки унчалик таниқли бўлмаган режиссёрларнинг камҳарж картиналарида ҳам иштирок этаверади. Кидманинг айтишича, унга буюк режиссёр Стэнли Кубрикнинг гаплари дарс бўлган экан: «Ҳеч қачон янги ғояларни, ноодатий вазиятларни рад этманг». Болалик\nНиколь Кидман Гавайи штатининг пойтахти Гонолулуда 1967 йилнинг 20 июнь куни туғилган. Никольнинг ота-онаси бутун умрларини Австралияда ўтказишган. Отаси Энтони Дэвид Кидман биохимик бўлиб, АҚШдаги кўплаб илмий марказларда фаолият юритарди. Николь уч ёшга кирганида улар Вашингтондан яна Австралияга кўчиб кетишди. Ва у ерда Никольнининг синглиси – ҳозирда журналист сифатида фаолият юритаётган Антония дунёга келади. Николь ёшлигидан ижодий салоҳияти баланд эканини намоён қила бошлаганди, уч ёшидан балет билан шуғулланар, мусиқа сабоқлари олар, 10 ёшидан эса драма тўгарагига бориб, ёшлар театрларида қатнаша бошлади. 14 ёшида Николь илк бора телефильмда кичикроқ роль ўйнади, сўнгра сериалларга таклиф эта бошлашди. Мактаб даврини эсларкан, актриса жуда тортинчоқ бўлганини тан олади. Ҳатто, гапирганида бироз дудуқланарди ҳам. Муҳим қарор\nОнаси тузалиши ҳамон Николь санъат тарихини ўрганишга киришди, Сиднейдаги машхур театрларнинг бирида актёрлик маҳоратидан сабоқ олди. Реклама, клиплар ва австралия телешоуларида қатнашиб юрган қизга «Вьетнам» ва «Бангкок Хилтон» сериали илк машхурликни олиб келди. «Денгиздаги сукунат» фильми эса дунёга танитди. 1990 йили Николь биринчи марта Голливуд фильми – «Чақмоқли кунлар» да суратга тушди. Кино ишлаб чиқарувчиларига мўмайгина даромад олиб келган бу фильм актрисанинг тақдирини белгилади – карьераси олға силжиди, ўзи эса ёш, умидли актёр Том Крузга турмушга чиқди ва АҚШга кўчиб келди.\n2006 йили Николь Кидман австралиялик машхур қўшиқчига турмушга чиқади. Уларнинг тўйи она шаҳри Сиднейда бўлади. 2008 йили эса узоқ кўтилган фарзанди – Сандэй Роуз Кидман-Урбанни дунёга келтиради. Яна икки йилдан сўнг эса суррогат она туғиб берган қизалоқ Фэйт Маргаретни бағрига босди.\n«Ҳаётим давомида фарзанд асраб олдим, ўзим бола туғдим, суррогат оналик нималигини билдим. Ва буни ҳеч кимдан яширмадим, негаки танишларим мана шу усуллардан бирортасини қўллаб кўриш ҳақида бош қотираётганларининг гувоҳи бўлганман. Аёлларга ҳаммаси яхши бўлади, деган гапни эштиш муҳим эканини биламан».


06.12.2017 Чоп этиш учун\nҲаракатлар стратегиясида ҳозирги вақтда Ўзбекистонни изчил тараққий эттиришнинг белгилаб берилиши журналистлар олдига янада долзарброқ вазифаларни – ўз материалларида замон воқелигини, ҳаётнинг барча соҳаларида кечаётган ислоҳотлар аҳамияти ва натижаларини тезкор ва холис акс эттириш, шунингдек одамларда фаол фуқаролик нуқтаи назарини шакллантиришга хизмат қилиш вазифаларини қўяди. Мамлакатимизда матбуот сўзи эркинлиги ва масъулиятини таъминлаш, масс-медиа ходимларининг мустақиллиги учун шарт-шароитлар яратиш ҳам кўп жиҳатдан ана шу самарали ишга алоҳида туртки беради.\nШу йил 6 декабрь куни ўтказилган Ўзбекистон Республикаси Олий Мажлиси Қонунчилик палатасининг навбатдаги мажлисида оммавий ахборот воситалари фаолиятига, шунингдек журналистларнинг касб фаолиятини ҳимоя қилишга дахлдор қонун лойиҳалари биринчи ўқишда кўриб чиқилди.\nДепутатлар ўз ишини “Оммавий ахборот воситалари тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида”ги қонун лойиҳасини кўриб чиқишдан бошладилар.\nТаъкидландики, мазкур қонун лойиҳаси ривожланган демократик мамлакатлар: АҚШ, Япония, Корея Республикаси, Европа Иттифоқи мамлакатлари тажрибасини, шунингдек ОАВ соҳасидаги халқаро шартномаларни инобатга олган ҳолда ишлаб чиқилган.\nПарламент вакиллари фикрига кўра, қонуннинг қабул қилиниши оммавий ахборот воситаларининг фаолияти эркинлигини, ахборотлардан эркин фойдалана олишини, уларни давлат органларининг ғайриҳуқуқий қарорларидан, мансабдор шахсларнинг ҳаракатлари ёки ҳаракатсизлигидан ҳимоя қилишни таъминловчи ҳуқуқий, иқтисодий ва ташкилий шарт-шароитларни яратишга хизмат қилади. ОАВни рўйхатдан ўтказиш тўғрисидаги аризаларни кўриб чиқиш жараёнини соддалаштириш, шунингдек интернет глобал тармоғидаги веб-сайтларни ОАВ сифатида рўйхатдан ўтказиш тартибини такомиллаштириш муҳим жиҳат ҳисобланади.\nШундан сўнг “Журналистлик фаолиятини ҳимоя қилиш тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида”ги қонун лойиҳаси кўриб чиқилди.\nҚонун лойиҳаларини ишлаб чиқиш жараёнида манфаатдор давлат органлари, жамоат ташкилотлари, фуқароларнинг ўзини ўзи бошқариш органлари вакиллари, шунингдек соҳа олимлари ва мутахассислари иштирокида муҳокама ўтказилди. Лойиҳаларни такомиллаштиришга доир аниқ таклифлар билдирилди. Шунингдек ҳужжатлар regulation.gov.uz порталида омма учун муҳокамага қўйилди.\nШунингдек мажлис давомида депутатлар Ҳаракатлар стратегиясини амалга ошириш доирасида ҳамда “Халқ билан мулоқот ва инсон манфаатлари йили” Давлат дастурини бажариш мақсадида ишлаб чиқилган қатор қонун лойиҳаларини кўриб чиқдилар.\nКўришлар сони: 11625


Неъматулло Қуттибоев: “Бугун “Орол” энг яхши ўйинини кўрсатди” / CHAMPIONAT.asia\n19:36Юпп Хайнкес 2013 йилда "Челси" ва ПСЖга рад жавобини берган 0 19:14Моуриньо Санчес ҳақида: "МЮга ҳужумда рақобат зарур" 11 19:07Эрнесто Вальверде: "Месси менга кўп ташвиш келтирган" 12 18:53Умид Аҳмаджонов "Реал Мадрид" Академияси директори билан учрашди 31 18:47АПЛ клуби ўз сафига футболчи қўшиб олди 2 18:27Омар Моманидан янги карикатура: Санчес нега МЮга ўтишни истади? 11 18:20Сэр Алекс Фергюсон Алексис Санчесни кутиб олди + ФОТО 8 17:49Мессининг кечаги ишини кўрдингизми? (ВИДЕО) 28 17:28Йўғе?! Балотелли "Ювентус"га ўтади 12 17:17"Барселона" ҳимоячиси жароҳат туфайли неча ҳафта майдонга туша олмайди? 10 16:38Ўзбекистон U-23 - Жанубий Корея U-23. Ўйинолди матбуот анжуманидан ФОТОГАЛЕРЕЯ 21 16:30Роналду ва унинг телефони мемларга айлантирилди (ФОТО) 31 16:22Ўзбек футболи Испаниядан андоза олади 32 15:43Расман: Ван Перси "Фейеноорд"га қайтди (+ФОТО) 13 15:27Снейдернинг "Ал Гарафа" сафидаги биринчи голини кўрдингизми? ВИДЕО 19\nНеъматулло Қуттибоев: “Бугун “Орол” энг яхши ўйинини кўрсатди”\n03 окт 17:32\nБугун биринчи лиганинг 11-тур ўйинлари бошланди. Мусобақада молиявий муаммолар туфайли аранг қатнашиб келаётган Нукуснинг “Орол” жамоаси ниҳоят бугун чемпионатдаги дастлабки ғалабасини нишонлади.\nНеъматулло Қуттибоев бошқарувидаги жамоа “НБУ-Осиё”ни 2:0 ҳисобида мағлубиятга учратиб, шу тариқа ўз ҳисобига уч очко ёзиб қўйишга эришди.\n- Бугун йигитлар яхши ўйнади – дея гап бошлади “Орол” жамоаси бош мураббийи Қуттибоев. - Тўғри, “НБУ-Осиё” ҳам яхши жамоа. Уларда гол уриш учун бир қанча имкониятлар бўлди. Аммо биз бунга йўл қўймадик. Иккинчи бўлимда шогирдларим ҳужумкорликни ошириб, рақиб дарвозасини икки бор аниқ нишонга олишга эришди. Бу бизнинг мавсумдаги биринчи муваффақиятимиз эканлиги учун, бундан жуда ҳурсандмиз. Ўйиндан олдин, шогирдларимни яхши руҳлантириб, баҳсга муносиб равишда тайёрлагандик.\n- Таркибимиз асосан маҳаллий ёшлардан ташкил топган. Бугунги ўйинда гол урган ўйинчиларимиз 1994-1995 йилларда таваллуд топган йигитлардир. Албатта келажакда улардан яхши футболчи етишиб чиқади деб ўйлайман. Бунинг учун ёшлар ўз устида ишлашни бир зум ҳам тўхтатиб қўйишлари керак эмас. Бугунги ўйин мухлисларга ҳам ёқди. Чунки “Орол” энг яхши ўйинларидан бирини ўтказди дейиш мумкин.\n- Молиявий масала хусусида гапирмоқчи эмасман. Шароитлар ижобий бўлишига умид қилиб, ишлашда давом этамиз.


Аёл териси — Dilkashradio.com\nАссалому алайкум қадрли опа-сингиллар. Биз аввалги суҳбатларимиздан бирида косметик воситалари ҳақида суҳбатлашганмиз. Ҳар биримиз теримизнинг турига қараб, қандай косметик воситалар ишлатишни жуда яхши биламиз. Теримиз силлиқ ва ёш ҳолда бўлиши учун, турли маскалардан ва кремлардан фойдаланамиз. Теримизга эътибор қилиш билан бирга унинг ўзи аслида нима эканини билиб олсак, теримизни ёш ва соғлом кўринишига ёрдамлашадиган баъзи бир маълумотларни билиб олган бўламиз. Тери инсон танасининг табиат томонидан берилган либосидир. Биз уни қанчалик яхши ва кўп парвариш қилсак, у узоқ вақт мафтункор бўлиб қолади.\nТашқи кўриниш, аёл кишининг ташриф қоғози кабидир. Юзимиз ҳар доим очиқ бўлади. Шунинг учун ҳам у қуёш, шамол, совуқ таъсирларини тўғридан тўғри қабул қилади. Бизнинг ҳар бир ҳиссиётимиз; кулгуларимиз, кўз ёшларимиз, хурсандчилигимиз ва ғамимиз юзимизда ўз изини қолдиради. Касалликлар, нотўғри овқатланиш, ва салбий одатларнинг таъсири ҳам дарров юзимиздан билинади. Тери инсон организми ҳолатини ўзида акс эттиради. Ички ҳасталиклар унинг рангига, унда доғлар пайдо бўлишига ёки турли тошмаларга сабаб бўлиши мумкин. Ўзида шундай ўзгаришларни сезган аёллар шифокор кўригидан ўтишлари лозим.\nТери уч қаватдан иборат бўлади. Ташқи қаватни мутаҳасислар – эпидрмис – деб атайди. Эпидермис бу энг нозик ва юпқа қават ҳисобланади. У вақти-вақти билан алмашиб турадиган тўқималардан иборат. Бу тўқималар ҳимоя вазифасини ўтайди. Ëшимиз улғайгани сари тўқималар янгиланиши секинлашади. Натижада эса терининг озиқланиш ва нафас олиш иши бузилади. Шунинг учун ҳам биз аёллар теримизга бу борада ёрдам беришимиз керак. Ўттиз – ўттиз беш ёшдан ошган аёллар ҳафтада бир-икки марта скраблардан фойдаланиб туришлари лозим. Скраблар терининг ўлган тўқималарини тушириб, унинг яхши нафас олишига ва озиқланишига ёрдам беради. Скрабдан кейин албатта терини озиқлантирадиган бирор бир крем суриш шарт.\nЭпидермис тагидаги тери қавати эса – дерма – деб аталади. Дерма коллагенлардан ва эластик толалардан иборат. Айнан мана шу ерда илк ўсмирлик ҳуснбузарлари дунёга келади. Илк ажинларнинг пайдо бўлиши ҳам мана шу қаватга боғлиқ.\nУчинчи қават эса – гиподерма – деб аталади. Бу тери ости тўқима қавати ҳисобланади. Терининг асосий вазифаси – ҳимоя қилиш. Ташқи қават қон томирларини ва нерв толларини ҳимоя қилади. Терининг бошқа бир вазифаси – тозалаш. Моддалар алмашинувида чиқитга чиқарилган баъзи токсинлар тер билан бирга теримиз орқали чиқиб кетади. Ундан ташқари теримиз нафас олиш органи ҳам ҳисобланади. Теримиз бир сутга давомида 1 фоиз кислород қабул қилиб, 2 фоиз углекис газини чиқариб юборади.\nВа, ниҳоят теримиз баъзи моддаларни жуда яхши қабул қилади. Мана шу фактга асосоланиб, дунёнинг энг кўзга кўринган косметика ишлаб чиқарадиган корхоналар бир-биридан ажойиб, косметик воситаларини биз аёлларга тақдим этишади.


Машҳур Gangnam Style клипи режиссёрига қамоқ жазоси хавф солмоқда\n14:29 / 29.11.2016 6223\nЖанубий Кореяда мамлакат президенти Пак Кин Хе билан боғлиқ коррупцион можаро туфайли машҳур Gangnam Style қўшиғининг клипини суратга олган клипмейкер Ча Ун Тайка ҳибсга олинди. Бу ҳақда ZN хабар бермоқда.\n46 ёшли Ча Ун Тайка Жанубий кореялик машҳур қўшиқчи PSY’нинг хит қўшиғи Gangnam Style клипини суратга олгани билан маълум. Клипмейкер ўзига қулай лойиҳаларни олиш учун президент билан танишлигидан фойдаланганликда ва унинг дугонаси Чхве Сун Силь билан алоқадорликда гумон қилинмоқда.\nМашҳур клип режиссёрининг тақдири қандай кечиши номаълум бўлиб қолмоқда.\nЭслатиб ўтамиз, Жанубий Корея президентининг дугонаси Чхве Сун Силь ўзининг мавқеидан фойдаланиб, Жанубий Кореянинг етакчи компаниялари, мисол учун, Samsung’дан молиявий кўмак олиб турган.\nЧа Ун Тайка\nЖанубий Корея ва КХДР ўртасидаги 11 та пост демонтаж қилинади\nЖанубий Кореядаги ёнғинда ўзбекистонлик мигрантларнинг 4 ёшли ўғли ҳалок бўлди\nАҚШ ва Жанубий Корея КХДР сабабли йирик ҳарбий машғулотларни бекор қилди


«Болалар меҳнати» масаласи кун тартибидан олиб ташланган — Абдулазиз Комилов\n12:44 / 29.05.2017\nЎзбекистон Ташқи ишлар вазири Абдулазиз Комилов Олий Мажлис Сенати ялпи мажлисида сўзлаган нутқида Ўзбекистонга хорижий сармояларни жалб этиш йўлида вазирлик томонидан амалга оширилган ишлар хусусида гапирди. У Ўзбекистоннинг халқаро майдондаги имижига соя солиб турган «болалар меҳнати» масаласи энди кун тартибидан олиб ташлангани ҳақида келтириб ўтган.\n«Ҳисобот даврида вазирлик чет элларда Ўзбекистоннинг сармоявий жозибадорлигини ошириш, чет эл бизнес ҳамжамиятлари ўртасида республиканинг ижобий имижи - обрў-эътиборини шакллантириш бўйича сиёсий-дипломати ишларни давом эттирди. Ўзбекистон билан Халқаро меҳнат ташкилоти, шунингдек, АҚШ ва бошқа қатор Европа Иттифоқи мамлакатлари билан муносабатлар кун тартибидан «болалар меҳнати» деб аталадиган масала олиб ташланди», — дея вазирнинг сўзларини келтирган ТИВ расмий сайти.\n«Вазирлик ҳамда хориждаги қатор ваколатхоналаримизнинг 5 йил давомида астойдил ва синчковлик билан олиб борган ишларидан сўнг Европа парламенти Ўзбекистон билан Европа Иттифоқи ўртасидаги «Тўқимачилик протоколи»ни маъқуллади. Ушбу битимнинг кучга кириши ўзбек тўқимачилик маҳсулотларининг Европа бозорларига экспортини ошириш имконини берибгина қолмасдан, Ғарб сармоядорларига Ўзбекистонга капитал киритиш учун ижобий ишорани ҳам йўллайди.\nЎзбекистоннинг Европа тикланиш ва тараққиёт банки билан ҳамкорлиги қайта йўлга қўйилганини алоҳида қайд этиш лозим. Бундан ташқари, Европа инвестиция банки билан битим тузиш масаласи ҳам фаол ишлаб чиқилмоқда.\nЯлпи сайёҳлик оқимини Ўзбекистонга жалб этиш Ташқи ишлар вазирлиги ва хориждаги ваколатхоналаримиз фаолиятининг устувор йўналиши бўлиб қолмоқда. Жорий йил январь - апрель ойлари мобайнида дипломатия ваколатхоналаримиз томонидан 500дан ортиқ тадбир, шу жумладан, семинарлар, тақдимотлар, давра суҳбатлари, брифинглар, маданият кунлари, кўргазмалар ўтказилди.\nВазирлик йирик ва ишончли хорижлик сармоядорлар, юқори малакали мутахассислар учун кириш визалари бериш тартибини енгиллаштириш устида ҳам иш олиб бормоқда. Ҳозирги пайтда тадбиркорлик мақсадларида Ўзбекистонга келадиган 13 давлат (Австрия, Бельгия, Буюк Британия, Германия, Испания, Италия, Латвия, Малайзия, Таиланд, Франция, Чехия, Швейцария ва Япония) фуқароларига нисбатан соддалаштирилган виза бериш тартиби амал қилмоқда. Туркия ва Хитой Халқ Республикаси бизнесменларига соддалаштирилган тартибда кўп марталик визаларни расмийлаштириш имкониятлари ишлаб чиқилмоқда.\nХалқаро майдонда мамлакатимизнинг ижобий обрўсини илгари суриш бўйича фаолият доирасида йирик хорижий нашрларда 230дан ортиқ мақола ва материаллар чоп этилиши ташкил қилинди.\n«Жаҳон» ахборот агентлиги ва унинг чет эллардаги мухбирлик пунктлари кўмагида 100 нафардан зиёд хорижий оммавий ахборот воситалари вакиллари мамлакатимизнинг замонавий ривожланиши, унинг иқтисодий ва сайёҳлик салоҳиятини ёритиш учун Ўзбекистонга келишди», деган Абдулазиз Комилов.\nАбдулазиз Комилов болалар меҳнати


Назар Эшонқул: «Самовий завқ лаззати» (2003) — www.ziyouz.uz\nБош саҳифа СуҳбатларНазар Эшонқул: «Самовий завқ лаззати» (2003)\n— Келинг, суҳбатимизни адабиётнинг жамият ҳаётидаги вазифасидан бошласак…\n— Адабиёт, умуман, санъат — миллатнинг қалби, руҳи, кўнгли. Санъатга эътиборсизлик миллат кўнглини менсимаслик билан баробар. Мен чинакам санъат ҳақида гапираяпман. Битта олди-қочди китоб ёзиб, ёки уч-тўртта чучмал қўшиқ айтиб, ўзини санъаткор деб юрганларга бу гапнинг алоқаси йўқ.\nУмуман, бадиий деган сўзни эҳтиёт бўлиб қўллаш керак. Гарчи, барча адабий-бадиий асарларга шундай нисбат берилса-да, мен Навоий, Бобур, Машраб, Қодирий каби улуғларнинг асарларини бадиий асар деб ҳисоблайман.\n— Йўқ. Йигирманча асрда минглаб номда, миллионлаб нусхада «бадиий асарлар» чоп этилди. Хўш, бугун қайси бири даврнинг синовига дош бериб, сизу бизга эстетик завқ бера олаяпти? Бармоқларингизнинг ҳаммасини санаб ўтирманг, барибир ортиб қолади.\n— Йўқ. Бу соҳада ташвишимиз анча катта. Хусусан, қўшиқчилигимиз. Энг ачинарлиси, қўшиқнинг оммавийлик эҳтиёжи катта. Лекин бугун эшитаётган қўшиқларимизнинг ярмини эшитмасак ҳам ҳеч нарса йўқотмаймиз.\n— Ҳар қандай адабиёт ўз даврининг маҳсули. Асар ёзилаётган даврини у ёки бу жиҳатдан акс эттиради. Адабиётдаги мавзулар ҳам барибир ўз замонасининг тафаккуридан, яшаш тарзидан келиб чиқиб ёзилади. Фақат даҳолар ўз даврида туриб, ўз даври кечинмаларини адабий эҳтиёжга айлантира олади. Адабиётнинг ижтимоий вазифаси шунда кўринадики, узоқ эмас, ХХ аср адабиёти ХХ аср тафаккури ва ижтимой ҳаётнинг янгиланишига таъсир ўтказди. Дейлик, Кафка асарларидаги «изтироб» ва «Жазо колонияси»ни ўша пайти сезишмаган, ижтимоий тафаккур унга бир аламзадалик инъикоси сифатида қараган бўлиши мумкин. Бироқ Кафканинг ўлимидан сўнг бутун дунё коммунистик ва фашистик колонияларнинг даҳшатларини ўз кўзлари билан кўрдилар. Шундан кейин бутун дунё бирданига Кафкани ўқий бошлади. Тасаввур қилингки, Кафка тириклигида уни ёзувчи сифатида фақат ўртоқлари тан оларди. Ижтимоий тафаккур Кафка таҳлил қилган масалаларга дуч келгач, адабиётнинг улкан вазифаси борлигини гўё англадилар.\nАгар ҳазрат Навоий асарларини ёшу қари ўқиб, ТАҲЛИЛ ҚИЛИБ, унинг маъноси ва фалсафасига етадиган даражада бўлганда бу гапларга ўрин қолмасди. Табиийки, ўзини адабиёт намунаси сифатида намоён этаётган асарларнинг ўрни ҳам аниқ бўларди. Лекин бугун айнан олди-қочди асарларга мос дид оммавий дидга айланаяпти. Шунинг учун ҳам бугун адабиётга ижтимоий буюртма тушяпти: шу Ватанга мансуб ва шу миллат учун қайғураётган, шу миллатнинг азалий анъаналарини, миллат қиёфасини сақлаган, ўзини келажак олдида, эзгулик олдида масъул деб билган қаҳрамон яратиш…\n— Лекин сизни модернга мойил ёзувчи дейишади. Шукур Холмирзаев ҳам буни сизга айтган экан…\n— Демак, ўзингизни модернчи ёзувчи деб ҳисобламайсиз…\n— Йўқ, ҳисобламайман. Менга атамаларнинг мутлақо қизиғи йўқ. Атамалар адабиётшуносларга керак, бир-бирлари билан баҳслашиб туришлари учун.\n— Бугунги адабий танқидчиликка муносабатингиз…\n— Баъзан ёшлар «Ғарбга тақлид қилаяпти» деган гапларни эшитиб қоламиз…\n— Миллийлик мавжуд ҳодиса. Унинг пайдо бўлишига ҳожат йўқ. Ёзувчи уни яратмайди, акс эттиради. Кейин адабиётшунослар уни ўрганишади. Аслида ҳаммаси бир бутуннинг турли кўриниши. Бу саволингизга ёзувчидан кўра адабиётшунослар боплаб жавоб беришади. Чунки бу саволнинг жавоби ёзувчига кераги йўқ. У бу саволга жавоб топмай ҳам ёзаверади.\n← Аввалги Аввалги Учинчи дарё мавжлари (Омон Матжон билан суҳбат) (2003)\nКейинги → Кейинги: Ҳабиб Сиддиқ. Америкалик қўшниларим (ҳажвия)


EFFEСT.UZ кучи! Фарғона ИИБ расмий баёнот билан чиқди - EFFECT.UZ\nEFFEСT.UZ кучи! Фарғона ИИБ расмий баёнот билан чиқди\n. 14:35 | 25.09.2020\nФарғона вилояти ички ишлар бўлими EFFEСT.UZ томонидан 23 сентябрь куни чиқарилган мурожаат юзасидан расмий баёнот берди.\n“Интернетдаги EFFEСT.UZ сайти орқали тарқатилган “Фарғонадаги ИИБ ходимлари хоҳлаганча найранг қилса ҳам ярашаверадими?” сарлавҳали видеохабар вилоят Ички ишлар бошқармаси томонидан ўрганиб чиқилди.\nАниқланишича, видеохабарда кўрсатилган ҳолатлар юзасидан Фарғона шаҳар прокуратураси томонидан Жиноят кодексининг 219-моддаси 2-қисми (ҳокимият вакилига ёки фуқаровий бурчини бажараётган шахсга қаршилик кўрсатиш) билан қўзғатилган жиноят иши бўйича фуқаролар М.О., И.М. ва А.И.ларга нисбатан “қамоққа олиш” тарзидаги эҳтиёт чораси қўлланилиб, дастлабки тергов ҳаракатлари давом эттирилмоқда.\nВидеохабарда келтирилган ИИО ходимларининг хатти-ҳаракатлари юзасидан ҳозирда Фарғона вилоят ИИБ томонидан хизмат текшируви тайинланган бўлиб, якунига кўра, ҳар бир ҳолатга ҳуқуқий баҳо берилади”, – дейилади баёнотда.\nЭслатиб ўтамиз, ЖИБ Фарғона шаҳар судининг 2020 йил 12 сентябрь кунги “қамоққа олиш” ажримига асосан, Ўз.Р. ЖКнинг 219 моддаси 2 қисми билан гумонланувчи Мамиров Илхомжон Набижонович эҳтиёт чораси сифатида қамоққа олинган.\nTeglar:EFFECT.UZ, Ўзбекистон, Фарғона ИИБ\nЎзбекистон Россиядан 35 миллион дона «Спутник V» вакцинасини сотиб олади


Нега буни эсладим, гап шундаки, бизда ҳатто ана шу кўнгилни ёришга ҳожат пайдо бўлиб қолган тақдирда ҳам тингловчи шахсни топиш бирам мушкул экан. Майли ҳаммасини бафуржа айтиб ўтай…\nБир жойга (буни қаранг, қаёёқалиги уже эсимда йўқ) шошиб кетаётган эдим, йўлимдан тахминан 65-70 ёшларга бориб қолган отахон чиқиб қолди. Қўлидаги таёқчаси билан елкамга туртиб, “болам, шу арз эшитадиганнинг каттасини қаёқдан топаман?” деб сўради. Аввал иккиланиб туриб қолдим, зеро қайси “арз эшитадиган” ҳақида гап кетаётганини тушунмадим-да. “Арзингиз нима масалада эди, отахон”, деб қизиқиб кўрдим, умид қилдимки муаммо нимадан иборатлигини билсам, кимга бориш тўғрироқлигини тавсия қилишни ҳам билиб оламан деб. Отахон кўзларини қисганича менга синчков разм солдилар-да, “сен ҳам каттароқ идорада ишлайсанми?”, деб сўради. “Йўқ, шунчаки арзингиз нимадан иборатлигини билсам, кимга боришни айта оламан девдим”, дедим имкон қадар тиржайиб. Отахон, “э-э, келиб, келиб сенга гапирибман”, дедию қўл силтаганича бошқа бир одамга таёқчасини ўқтала бошлади…\nГапнинг очиғи хафа бўлдим, нима айб қилдим ахир. Отахоннинг бу қилиғига жавобан мен ҳам шартта қўл силтаб кетворай ҳам дедим. Аммо шўрлик шу қадар ташвишли ҳолатда эдики, кета олмадим. Отахонни чақириб бемаза савол берганим учун узр сўрадим ва шартта президент деъвонига борар йўлни кўрсатиб, “мана шу йўлдан борсангиз, панжара билан ўралган ҳашаматли бино олдидан чиқасиз, ўша бинода арзларни тинглаши шарт бўлган барча катталарнинг ва кичикларнинг энг каттаси ўтиради, ўшанга учрай қолинг”, дедим. Отахон таёқчасини дўқиллатганича ўша мен кўрсатган томонга юрди. Аммо сал ўтмай тўхтади-да, “болам, шу ёшимда адашиб бошқа, қўлидан иш келмайдиганлар олдига кириб кетмай, кел, мени ўзинг ўша бино ёнига обориб қўй”, деди. Қўл соатимга қарадим ҳар эҳтимолга қарши ёнимда турган курантга ҳам қараб олдим, на илож…\nПрезидент девони сари борар эканмиз отахон кўп нарсалар хусусида нолиб борди. Уларни ошкор қилмаётганим учун узр, ота ҳеч кимга гапириб юрма тағин, девдилар. Ўзимча отахонни юпатгандай бўлдим, “ҳаётда шунақаси ҳам бўлар эканда энди, отахон, нима ҳам қилардик”. “Э-э, ҳозирги ёшларни-ей, ҳаётда қанақаси бўлишини сен қаёқдан ҳам билардинг, тавба, яшашни бошлаганингга атиги уч кун бўлгандирку ҳаёт ҳақида палсапа қиласан, э-э, нималар бўляпти ўзи а?”. Отахоннинг бу гапларидан сўнг умуман индамайгина боришга аҳд қилдим. Бўлмаса одамни тоза хижолат қилиб ташлар экан. Бино ёнига яқинлашдик, “анави ўша мен айтган бино бўлади. Ҳўв ерга борсангиз, пропуск ёзиб беради, фуқароларни қабул қилиш бўлимига, кириб ўша ердагиларга бор гапни айтаверасиз”, дедим. Ўзимча отахоннинг дуосини олиб шу ердан ортга қайтмоқни мўлжаллаган эканман… “Ўша ердагиларга?”, отахоннинг ранги оқариб кетди.\nНима деяримни билмай жим қолдим. Отахон эса қошларини чимириб бир қарадию, “Собир бўлганда эди, нақ …” деганича ортга қараб юра бошлади (Собир дегани ким бўлди экан?). “Хой отахон, ия бу нима деганингиз, тўхтанг ахир, кириб мундоқ муаммоингизни тушунтиринг, катта билан учраштир денг, ахир сразу киргизворишмайдику, катта бўлса” деб унинг кетидан тушдим. Отахон эса таёқчасини бир силкитдию, “эй тирранча, унақа каттага учраштиришдан олдин нима гаплигини эшитувчилардан биласанми қанчасини кўриб қўйдим, жағимни чарчатганим қолди, холос. Нима қиласан бошимни қотириб, тинглаб кўришармуш… э-э ўша…” деб бақира кетди. Сиз мен билан юринг, дедиму отахонни елкасидан тутиб ичкари олиб кирдим. Фуқароларни қабул қилиш бўлими ёнига келдик. У ердан аллаким чиқиб отахонни ичкари таклиф қилди. Ярим соат ўтмай аллақандай одамлар пайдо бўлди. Ичкари кириб кетишди. Сал ўтиб отахон билан бирга чиқишди ва қаёққадир етаклай бошлашди.\nМен ўша пайт билмасдан, “отахон мен энди қайтаверай а?” деб юборибманда. Отахоннинг ғазаб билан қарагани етмай, бояги одамлар, “ия, сиз олиб келганмидингиз отахонни бу ерга, қани сиз ҳам юрингчи” деб қолишдию. “Қулт” этиб бир ютиндиму ишора қилинган машинага ўтирдим. Шаҳар ҳокимлиги биноси ёнида тўхтадик. Машина ичидаги шахслардан бири тушиб отахонни ҳокимият томон етаклади, мен эса негадир машинада қолиб кетдим. Эшик ёпилгач, машина жойидан қўзғалди. “Қулт” этиб яна бир бор ютиниб қўйдим. Ким билади қаёққа олиб кетишмоқчи эди, аммо отахон бир нималар деб бақирган эди, машина тўхтади. Отахон ёнида турган шахс ишора қилиб мени ҳам машинадан тушишга буюрди. Ҳокимият қабулхонасида турар эканмиз, бояги одам “укам, сан ҳар кимни, ҳар қаёққа етаклайвермагин хўпми, акс ҳолда бошингни балога тиқиб оласан”, деб огоҳлантиргандай бўлди. Бош силкиб рози бўлдим…\nСўнгра отахонга юзланиб, “ҳозир ҳоким ўринбосари сизни қабул қилади, ҳоким йўқ экан. Нима дардингиз бўлса ўшанга айтсангиз ҳал қилиб беради, президентга бунақа масалалар билан борилмайди, унинг кўриши шарт бўлган масалалари чекланган отам”, дедию, менга бир хўмрайиб ташқари чиқиб кетди. Ўша топда ҳаёлимдан, бошқарув муддати чекланмагану одамларни қийнаётган масалаларни кўриши чекланганмикан, деган ҳаёл ўтди. Шу заҳоти атрофимга бир қараб, ҳаёл ўша “лип” этиб пайдо бўлгани жойдан ташқарига чиқмаганига амин бўлиб олдим, ахир огоҳлантириб кетишди. Сал туриб галстук таққан бир зот чиқиб келди, тиржайганича отахон билан мени (?) ичкарига таклиф қилди. Ҳоким ўринбосарининг хонаси экан. Ўринбосарнинг ўзимиди ё бошқа бировми, хуллас бириси чиқиб отахонни тинглади, сўнгра енгил кулиб, “ҳозир сизни прокуратурага обориб қўйишади, масалангизни ўшалар кўриши керак экан”, деди. Менга қараб эса, “отахонни билиб-билмай бекор овора қилибсизда ука, ақлингиз етмабмиди?”, деб уят қилгандай бўлди. Тавба, мен бу ерда причем…\nТашқарида аллақандай машина пойлаб турган экан, ўшанга чиқаришди, ўтирганимиз заҳоти шофёр мингга қўйиб шаҳар прокуратураси биноси ёнига олиб келди. Машинадан тушиб кетаётган эдик, ҳайдовчи бақириб қолди, “ия, анавиларни кетиб боришини қара, ҳа, пулини тўламайсанми ука?”. Оббо, буниси етмай турувди, “ҳокимиятнинг машинаси эмасми бу?”, “Аҳмат окангнинг машинаси, шахсий машинам укам, ҳокимиятнинг эмас, пулини тўла”, “узр билмабман, неча пул бўлади?”, “кўнглингдан чиқариб узатавер, камтар одаммиза, берганингни олиб кетурамиза”, кўнглим буни тусамаган эдику, дедимда минг сўм узатдим. Ҳайдовчининг қошлари чимирилиб кетди, “масхара қивоссанми ука, ундан кўра шартта эшикни ёпиб кетвор-э”, яна минг қўшдим. Раҳмат ўрнига бир нималар ғўдрандию, машина жойидан жилди. Оббо, отахоним-эй, анча сарсон қиладиган кўринасизку… Қабулга ёзилдик, кутиб туриш тавсия қилинди. Отахон яна дардини тўкишга тушди…\nБир соатларга яқин кутдик, ахийри чидамай қабулхонага қўнғироқ қилдим-да, ҳоким ўринбосари юборганини, ишимиз бироз шошилинч эканини айтдим. “Ҳозир одам тушади, кутиб туринг”, деган жавоб бўлди. Ярим соат кутдик. Бир қиз тушиб келди, отахон билан мени ичкари таклиф қилди. Зинама-зина юриб аллақайси хонага кирдик. Ўрта ёшлардаги бир одам қўл чўзиб биз билан саломлашди, ўтиришга буюрди. Сўнгра отахон дардини айтди. Прокурор деганлари отахоннинг гапларини сигарет тутатиб, қаёқларгадир телефон қилиб, нималарнидир варақлаб ўтириб тинглади (агар умуман ниманидир тинглаган бўлса). Сўнгра бирдан кулиб юборди, “отам бекор овора бўлибсиз-ку, бу масала билан шаҳарми, туманми мелисасига бориш керак эди-да. Бу прокуратуранинг иши эмас-ку, э-э, отам-эй”, деб ўрнидан турди. Бу хўп, майли энди борақолинглар дегани эди. Биз ҳам ўрнимиздан қўзғалдик. Отахоннинг юзлари хўмрайиб кетган эди. Прокурор эса менга қараб, “Олий маълумотлимисан ука, отамни овора қилмай мундоқ тушунтирмабсанда, тавба ёшларимиз бирам бўш-эй”, деса бўладими…\nПрокурор инсофлироқ экан, ўзи машина чақиртириб ўша машинада шаҳар милициясига юборди. Ҳайдовчи унга қарашли эканига амин бўлганим боис бемалол ўтирдим, зеро чўнтак қурғур уже енгиллашиб қолганди, обед пулим ҳам сарфланиб бўлдия… Шаҳар милицияси бошқармасига етиб келдик. Қабулга кирдик. Қайсидир бир бўлимнинг кичик сержанти қабул қилди. Отахон истамайгина гапини бошлаган эди ҳам, милиция ходими, “бўлди, тушундим, буни отам, участка нозирингизга айтсангиз у оқсоқол билан бирга ҳал қилиб беради, биз бу билан шуғулланмаймиз, майли яхши боринг” деб гапни қисқа қилдию. Отахон ўрнидан туриб чунонам сўкиндики, асти қўяверасиз. Мелиса ходими эса менга қараб, “ҳў-ў, опчиқ давай, ҳозир дабдалангни чиқараман”, деб бақирса бўладими. Отахонни елкасидан тутиб ташқари етакладим, у эса тинмай сўкинарди. Адашмасам аввалги қабуллардан бошлаб, сўнгги қабулгача ким билан учрашган бўлсак ҳаммани обший қилиб сўкди-ёв. Ташқаридан икки-уч майда милиция ходимлари югуриб киришди, отахонни икки ёнидан тутиб, шу қадар тезликда кўчага олиб чиқиб қўйишдики, ҳайрон қолдим.\nБир жойда кичикроқ кафе учраган эди отахонга бир пиёла чой олиб бердим. Анча ҳовуридан тушгач, маҳалласига йўл олдик. Участка нозири уҳлаб ётган экан, хонасига кириб ўтирдигу оқсоқолни чақиртирдик. Оқсоқол етиб келди, участка нозири юзини ювиб келгач, отахон дардини айтишга тушди. Отанинг гапларини “арз тингловчи” ҳам афтларини бужмайтириб тинглади. “Э-э, Мавлон ота, нима гапларни кўтариб юрасиз-эй, тинчгина уйда қарилик гаштини суриб ўтирмайсизми, тавба”, деди оқсоқол деганлари. Сўнгра бош чайқаб, “бу масала маҳалла доирасида ҳал бўлса экан давно тинчитардик, вазирларми, улардан каттароғими ҳал қилмаса, биз нима ҳам қила олардик”, деса бўладими. Ўша пайт отахон шундоқ ўрнидан қўзғалди-да менга қараб, “болам, сенга раҳмат, гапимни тўлиқ эшитган, менга сал бўлса ҳам малҳам бўлгувчи гап айтган сен бўлдинг, билмай қаёқларга бориб юрибман, шартта ўзингга айтиб қайтмайманми”, дедию хонадан чиқиб кетди. Аламим келиб, участка нозирию оқсоқолни қўшиб бақира кетдим, тавба бундай талантим борлигини билмаган эканман.\nЖурналист эканимни айтдим, агар бир фуқаро дардини тинглай олмасаларинг нега ўтирибсанлар тепамизда дедим, ҳаммангни ўзи жавобгарликка тортиш керак дедим, яна нималардир дедим… Участка нозири хонадан қочиб чиқиб кетди, оқсоқол эса нималар ҳақдадир кечирим сўраб маҳалла ичига шўнғиди. Кўча бошида бир муддат ўйланиб туриб қолдим. Иккала “арз тинглагич” баҳона ҳаммасига айтадиганимни айтиб олганимдан бироз енгил тортгандим. Аммо шу топда яна озроқ гап қолгани учун кета олмасдим. Лекин не таажжубки, ўша гапларни тинглайдиган ҳеч ким йўқ эди. Тавба, қандай замонлар келди а?..\n« Ривоят Абдуқодир Сатторов »


Манбалар: Алина Кабаева 2015 ва 2019 йилларда Путиндан икки ўғил кўрган\n28 май 2022, Тошкент вақти: 18:02\nБадиий гимнастика бўйича Олимпия чемпиони Алина Кабаева Кремлдаги расмий тақдирлаш маросимида. Москва, 21 декабрь, 2005.\nШвейцариянинг SonntagsZeitung газетаси 1 май сонида Россия президенти Владимир Путиннинг 2015 ва 2019 йилларда туғилган икки ўғли борлиги ва улардан бири Швейцарияда истиқомат қилиши ҳақида ёзди.\nГазета маълумотига кўра, болаларни таги тошкентлик собиқ гимнастикачи, Олимпиада чемпиони Алина Кабаева дунёга келтирган. Кабаева Путиннинг яқинларидан бири сифатида сўнгги пайтларда Ғарб ОАВларида кўп тилга олинмоқда эди.\nШвейцария нашри манба сифатида икки ҳолатда ҳам Кабаевага доялик қилган шифокорнинг танишига ҳавола берган, аммо уларнинг илтимосига кўра исм-фамилияларини очиқламаган.\nШифокор Россияда туғилгани ва ёшлигида Путин билан таниш бўлгани, аммо анча йиллар бурун Швейцарияга кўчиб келгани айтилади. Манбага кўра, 2015 йилда Кабаева фарзандини туғиб олиши учун яширинча Швейцариянинг Лугано шаҳрига олиб келинган. Лекин воқеаларни тўла сир тутишга барибир муваффақ бўлинмаган: ўшанда Кабаева ўғил кўргани ҳақида қатор ОАВлар ёзган эди (айрим хабарларда эгизак туғди дейилади, бироқ SontaggsZeitung манбаси буни нотўғри маълумот деб айтган). Аввалбошдаёқ бола Путиннинг ўғли экани тахмин қилинаётганди. Аммо Кремль воизи Дмитрий Песков буни инкор этган.\nТўрт йилдан сўнг Алина Кабаеванинг яна кўзи ёриган, бу сафар у Москвада туққан. SontaggsZeitung манбаси бу “президент қарори” бўлганини билдирган.\nШвейцария нашри Кабаева ҳомиладор эканида бир неча марта Луганога келганини, аммо ёнида Путин бўлмагани қайд этган. Яқинда Wall Street Journal газетаси ҳам Кабаева Швейцариядаги тевараги баланд девор билан ўралган ҳашаматли уйда кўп вақтини ўтказгани тўғрисида ёзган эди.\nSontaggsZeitung нашри Кабаева ёки Путиннинг вакилларидан изоҳ ололмаганини билдирган.\nЎтган ҳафтада The Wall Street Journal газетаси исмини очиқламаган манбаларга таяниб, яқинда АҚШ Миллий хавфсизлик кенгаши Кабаевага қарши жорий этиш режаланган санкцияларни тўхтатиб қолгани ҳақида хабар берди. Мақолада АҚШнинг юқори мартабали мулозимлари Россия президенти Владимир Путиннинг кескин реакция билдиришидан ва Россия билан алоқалар янада таранглашуви мумкинлигидан хавфсирашгани айтилади, шунингдек Кабаева Путиннинг болалари онаси бўлиши мумкинлигига доир тахминлар эсга олинади.\nМанбалар: Россия ҳукумати қаттиқ санкцияларга тайёр эмасди\nАввалроқ Қўшма Штатлар ва бошқа Ғарб мамлакатлари Катерина Тихонова ҳамда Мария Воронцоваларга қарши санкциялар қўллаган эди – расмий санкция рўйхатида улар Россия президентининг собиқ турмуш ўртоғи Людмила Путинадан кўрган қизлари ўлароқ тилга олинади. Кремль санкциялар тўғрисидаги хабарга жавобида Россия сиёсатчиларининг оила аъзоларига қарши чекловлар жорий этилишини қоралаб Тихонова билан Воронцова Путиннинг қизлари эканини де-факто тан олди.\nЎшанда Ғарб мамлакатлари Путиннинг “вояга етган фарзандлари”га нисбатан санкциялар киритилганини урғулаган эдики, бундан Россия президентининг вояга етмаган болалари ҳам борлигини тушуниш мумкин. Кремль Путиннинг фарзандларига доир хабарларга ҳеч қачон батафсил изоҳ берган эмас ва бу масалани жамият манфаатларининг бир қисми сифатида тан олишдан ҳамиша бош тортиб келган. Айни чоғда Путин бир неча бор набиралари борлиги ҳақида гапирган (уларнинг исмларини ва нечталигини очиқламаган ҳолда).\nРоссия президентининг Елизавета Кривоногих исмли яна бир қизи борлиги тахмин қилинади. Унинг онаси Светлана Кривоногих ҳам Ғарбнинг санкциялар рўйхатига киритилмаган.\n“Путиндан воз кечиш ва ҳамма айбни унга тўнкаш керак”. Экспертдан Россия элитасига маслаҳат\n"Янги реаллик". Россия Украинага уруши сабаб тобора яккаланиб қолмоқда


Солиқ қўмитасининг 166 нафар ходими Москвада малака оширади - 13.10.2019, Sputnik Ўзбекистон\nБугун Солиқ қўмитасининг 38 нафар ходими Москвага малака оширишга жўнаб кетишди. Йил охирига қадар жами 166 нафар солиқчилар тренингдан ўтказилиши... 13.10.2019, Sputnik Ўзбекистон\n20:11 13.10.2019 (янгиланди: 20:16 13.10.2019)\n© ДСҚ38 налоговиков отправились на стажировку в Москву\nТОШКЕНТ, 13 окт – Sputnik. Давлат Солиқ қўмитасининг 166 нафар ходимлари Москвада Россия Солиқ хизмати томонидан ташкил қилинган тренингда иштирок этади, деб хабар қилмоқда муассаса матбуот хизмати.\nЎзбекистонлик солиқчилар Москвада “Солиқ тўловчилар билан муносабатларни самарали йўлга қўйиш” мавзусида ташкил этилаётган тренингларда малака оширадилар. Датлабки босқичда иштирок этадиган 38 нафар ходимлар бугун 13 октябр куни Москва шаҳрига жўнат кетишди. Улар 20 октябрга қадар малака оширадилар, - дейилган хабарда.\nМалака ошириш учун навбатдаги гуруҳлар 20-27 октябрда - 50 киши, 27 октябрдан 3 ноябргача - 50 киши, ҳамда 3-10 ноябрда - 28 киши таркибида юборилади.\nМалака ошириш курсларида солиқ ходимларининг тадбиркорлар билан профессионал тилда мулоқот қилиш ҳамда солиқ туловчиларнинг талабларига мос хизматлар сифатини оширишга эътибор қаратилади, дейилган хабарда.


Байден қайта сайланишда ғалаба қозониши даргумон\nҲаммаси ёши ва соғлиғи билан боғлиқ муаммолар туфайли, деб ёзади The American Conservative.\n"2024 йилги сайлов куни Байден 82 ёшга тўлишига икки ҳафта қолди. Агар у иккинчи муддатга сайланса, 86 ёшга тўлгунча Оқ уйни тарк этмайди", - дейилади хабарда.\nБундан ташқари, ҳозирда Америка етакчисининг рейтинги инфляциянинг кескин ўсиши фонида минимал даражага тушди.\nКиритилди: 18:56 13.06.2022. Ўқилди: 2044 марта. Фикрлар сони: 6 та.